text:
Nko
Nko ke karolo nngwe ya mmele mo ditshiding tse di na le lerapo la mokwatla e e dirisiwa go sireletsa mesima ya phefo, e letelelang phefo go tsena le go tswa mo ga makgwafo, go thatswa phefo e dirisanya le molomo. Fa morago ga nko go na le nama e gokeletsweng mo nkong e diphatlhana tsa phefo. Fa morago ga kgetsana ya phefo, phefo e feta mo mometsong, e bong e dirisiwa mo dirweng tsotlhe tsa mmele, e e salang e bo e dirisiwa mo makgwafong. Mo bathong, nko e fithelwa fa gare ga sefatlhego; mo ditshiding tse dinngwe e fa godimo ga molomo.
Kabakanyo ya phefo[fetola | Fetola Motswedi]
Nko e dirisiwa go lomaganya lefatshe le mmele wa motho ka go laola phefo e e tsenang mo mmeleng e bo e e thuthafatsa, le go ntsha metsi a mo phefong pele e ka tsena mo mmeleng jaaka go diragala mo dikameleng. Nko e na le moritshana mo teng ga yone, o o diriwang go kganela dilo tse di sa thokegeng go tsena mo teng.
Botlhale jwa ditaelo[fetola | Fetola Motswedi]
Nko e e metsi ya dintsa e dirisiwa go dupa tsela. Diphologolo di dirisa dirwe tsa mmele tse di amogelwa bo tsididi, kwa nko e leng tsididi teng ke gone ko di go dirisang go lemoga tsela e monko o tswang teng.
Kago ya mekgwa ya go hema phefo[fetola | Fetola Motswedi]
Mo ditshiding tsa metsi le dithapi tse di na le makgwafo, diphatlhana tsa phefo, di bulega go nna dikgetsana tse di bulegelang mo godimo ga molomo. Dikgetsana tse di dirisa serwe se se dirisiwang go hema phefo e bong dibokwana tsa nko e bo di dirisa dinama tse di lepeletseng tse gaufi le tsone. ko nteng ga dipopego tse di thwanang le ditshidi tsa metsi, thapi e e na le makgwafo,gape ga e dirise nko ya yone go hema, ka gore di hema ka molomo ya tsone. Ditshidi tsa metsi di nale serwe se dirisiwang go dupa, go na le dikoloti, mo ke kgetsi fela, fa e se mo ditshiding tse di rileng tsa metsi fela ,e dirasanya mmogo le dirwe tse di fithelwang mo nkong.[1]
Nko ya sika la dikwena e tona go feta ya diphologolo tse dingwe gape e fithelwa ko teng teng fa godimo ga legano. Dikwena tsone di na le nko e e telele thata go di feta, e e thusang phologolo fo hema fa e tibile ko tlase ga metsi. Nko ya sika la kwena e kgaogantswe gararo: bontle jwa yone phata ya konokono ya phefo . Dirwe tse di dirisiwa go oketsa go tsiboga ga mmele. Serwe se se dupang se agilwe sentle mo dinogeng le dikgathotsing, mo eleng gore ga di sa thole di amana gope le nko, di bulega fela fa godimo ga molomo. Serwe se se nnye mo dikhudung, mo e leng gore se tselela fela se tshwaraganye le nko, gape ga seyo mmo dikweneng tse di godileng thata.[1]
Dinonyane di nale nko e e tshwanang le ya sika la dikwena, nko ya teng e bopilwe fa godimo ga molomo wa yone. E ntswa di sa kgone go nka sentle, ntlwana ya phefo e nnyee, le fa e sena dikalo tse tharo, kago ya teng e e thata e tshwanang le ya diphologolotse di tsholang bana. Mo dinonyane ka bontsi, jaaka maphoi le merubisi, nko e sireditswe ke lonaka le le thata. Serwe se se dupang mo dinonyaneng o fithela se le teng se sa felela kana se seyo gothelele, go ya ka mefuta ya dinonyane.[1]
Mo diphologolong di le di ntsi di na le nko e tona, e tsaya bophara jwa legatla lotlhe. Mo dithopeng tse dingqwe jaakaditshwene kgotsa di kgabo, mmantlhwane, and diphologolo tsa lewatle, nko e nnyenyefaditswe, gape diphologolo tse ga di kgone go dupa sentle. Nko ya diphologolo tse di tsalang bane e okeditswe, ka kago ya tlatso e ntsha bodilo jwa meno kwa godimo, go e dira bontlha bongwe jwa nko go tlogela bodilo jwa tlatso go nna fa godimo ga legano. Nko e e godisitsweng e e, e na le marapo a mararo a mo nkong a tswakatswakane go dira selo se se itsopileng, se thusa go thuthafatsa phefo pele e goroga ko makgwafong. Go bulega mo le gone go goroga ko marapo a legata, a dira phatha tsa phefo tse di bitswang kgetsi tsa phefo.[1]
Mo diphologolong tsa lewatles, nko e fokoditswe go nna mola wa nko, e e fudugetseng fa godimo ga thogo, e ntsa pobego ya mmele le go kgona go hema ko tlase ga metsi. Nko ya tlou yone e bopegile jaaka, serwe se se maaula se se leele, se se bidiwang pogo.
Serwe se se dupang sa diphologolo tse di tsalang bana se tshwana le sa sika lo kwena. Mo diphologolong ka bontsi, se fithelwa mo bodilong jwa phatha e e tletseng phefo wa , o o bulegelang mo leganong, o dirisa diso tse mo dithaeng go feta ka bodilo jwa tlatso, mme o bolege sentlentle nkong. Mme fela se se lathegile mo bo mmanthwane le mo ditshweneng, le batho tota.[1]
Mo dithaping[fetola | Fetola Motswedi]
Thapi e na le go dupa mo bokoa, mo e leng gore ga gana mosola mo metsi a di tshelelang mo go one. Di na le nko mme, ntswa, e sa tshwane le tsa dikoloti, ga e na kgolagana le legano le fa e le go diriswa mo hemeng phefo. Mme le fa ntwa go ntse jaalo, e na le dikgwamanyana fa morago ga mola wa nko mo lethakoreng le le fa pele la thogo. Mo nakong tse dintsi mola ona o kgaogangwa ke nama e e tsopileng ga bedi, go letelela metsi go feta ka nko ka lethakore le lengwe go tswa ka le lengwe.[1]
Dikgwamana tse di bapile le nama e fithelwang mo nkong gape gantsi di na le go itsopa mo teng, go oketsa lefelo la bodilo. Mo di dithaengs,dikgwamana tse di tsenelela mo di phatha tse di mo marapong a thogo tse di tlaleletsang jaaka marapo a meno, fa mothaping e e senang marapos, di dira diphatanya tse di dikologang. Fa dintshwantsangwa le di koloti, phatha e e tletseng phefo ya dithapi ga e na mamina-a a na le ditshidi, ka gore ke matute a tholego.[1]
Mo ditshiding tse di na le lerapo la mokgwatla, the thapi tse di senang marapo a dithaa le thapi e e nnang mo boteng jwa lewatle, go na le mola wa nko o le mongwe le kgesi e e dirisiwang go phepafatsa phefo. Ke nnete gore phatha e e tetseng phefo le yone e bulegela mo matute a kwa tlase ga bo boko. Se ga se thokege mme, setshidi se se na le lerapo la mokwatla, se se sa leng se le teng ko tshimologong. Sekai ke ditswa mmung tsa thapi tse di nale le mela ya nko tse pedi, gape ke nngwe ya ditshidi tsa ntlha.[1]
O ka tsibogela[fetola | Fetola Motswedi]
- Nko ya motho
- Borogo jwa phtha e tona e e na le phefo
- bodilo jo bo metsi jwa lefatshe le se nang sepe mo moleng wa nko mo diphologolong tse dintsi, ae seyo mo di tshidi tsa maoto a mabedi jaaka motho.
Tse di lateng ketse di dirisitsweng go batla kitso ee kwadilweng fa[fetola | Fetola Motswedi]
Dikgoge tsa kwa ntle[fetola | Fetola Motswedi]
- Media related to nose at Wikimedia Commons


c: text/html

text:
DINTLHA TSE DI OKETSEGILENG
Sejo sa Morena sa Maitseboa—Tiragalo e e Ketekwang go Tlotla Modimo
BAKERESETE ba laelwa gore ba keteke Segopotso sa loso lwa ga Keresete. Mokete ono gape o bidiwa “dijo tsa maitseboa tsa Morena.” (1 Bakorintha 11:20) Ke eng se se botlhokwa jaana ka one? O tshwanetse go ketekwa leng le gone jang?
Jesu Keresete o ile a tlhoma mokete ono mo bosigong jwa Tlolaganyo ya Bajuda ka 33 C.E. Tlolaganyo e ne e le mokete o o neng o tshwarwa gangwe fela ka ngwaga ka letsatsi la bo14 la kgwedi ya Bajuda ya Nisane. Gore Bajuda ba bone gore letsatsi leo e ne e tlile go nna lefe, go bonala ba ne ba letela letsatsi la dikgakologo (kwa hemisefereng ya bokone) la bosigo le motshegare tse di batlang di lekalekana. Ngwedi o mosha o o tlang morago fela ga paka eno o ne o raya gore ke tshimologo ya kgwedi ya Nisane. Tlolaganyo e ne e tla malatsi a le 14 morago ga ngwedi o mosha, fa letsatsi le sena go phirima.
Jesu o ne a keteka Tlolaganyo le baaposetoloi ba gagwe, a leleka Judase Isekariota, mme morago ga moo a tlhoma Sejo sa Morena sa Maitseboa. Sejo seno se ne sa emisetsa Tlolaganyo ya Bajuda mme ka jalo se tshwanetse go ketekwa gangwe fela ka ngwaga.
Efangele ya ga Mathaio e bega jaana: “Jesu a tsaya senkgwe mme, morago ga go rapela, a se ngathoganya mme, ya re a se naya barutwa ba gagwe, a re: ‘Tsayang, jang. Seno se kaya mmele wa me.’ Gape, a tsaya senwelo mme, ya re a sena go leboga, a se ba naya, a re: ‘Nwang mo go sone, lotlhe; gonne seno se kaya “madi a kgolagano” a me, a a tla tshololelwang ba le bantsi gore ba itshwarelwe maleo.’”—Mathaio 26:26-28.
Bangwe ba dumela gore Jesu o ne a fetola senkgwe gore e nne nama ya gagwe ya mmatota le beine gore e nne madi. Le fa go ntse jalo, mmele wa ga Jesu o ne o sa ntse o feletse fa a ba naya senkgwe. A tota baaposetoloi ba ga Jesu ba ne ba ja nama ya gagwe ya mmatota e bile ba nwa madi a gagwe? Nnyaa, ka gonne seo e ne e tla bo e le go ja nama ya motho e bile e ne e tla bo e le go tlola molao wa Modimo. (Genesise 9:3, 4; Lefitiko 17:10) Go ya ka Luke 22:20, Jesu o ile a re: “Senwelo seno se kaya kgolagano e ntšha ka ntlha ya madi a me, a a tla tshololelwang lona.” A senwelo seo se ile sa nna “kgolagano e ntšha” ka tsela ya mmatota? Seo se ne se ka se ka sa kgonega, ka gonne kgolagano ga se selo se motho a ka kgonang go se tshwara, ke tumalano e e dirwang ke batho.
Ka jalo, seno se raya gore senkgwe le beine ke ditshwantshetso fela. Senkgwe se tshwantshetsa mmele o o itekanetseng wa ga Keresete. Jesu o ile a dirisa senkgwe se se neng se setse se ba neng ba se dirisa fa ba ne ba ja Tlolaganyo. Senkgwe seno se ne se sa tsenngwa sebediso sepe. (Ekesodo 12:8) Baebele e dirisa sebediso go tshwantshetsa boleo kgotsa go bola. Ka jalo, senkgwe se tshwantshetsa mmele o o itekanetseng o Jesu a o ntshitseng setlhabelo. O ne o se na boleo bope.—Mathaio 16:11, 12; 1 Bakorintha 5:6, 7; 1 Petere 2:22; 1 Johane 2:1, 2.
Beine e khibidu e tshwantshetsa madi a ga Jesu. Madi ao a dira gore kgolagano e ntšha e kgone go bereka. Jesu o ile a re madi a gagwe a ile a tshololwa “gore ba itshwarelwe maleo.” Ka jalo, batho ba kgona go nna phepa mo matlhong a Modimo le go tsena mo kgolaganong e ntšha le Jehofa. (Bahebera 9:14; 10:16, 17) Kgolagano eno e dira gore Bakeresete ba ba ikanyegang ba ba 144 000 ba kgone go ya legodimong. Ba tla nna dikgosi le baperesiti teng mme seno se ne se tla felela ka tshegofatso mo bathong botlhe.—Genesise 22:18; Jeremia 31:31-33; 1 Petere 2:9; Tshenolo 5:9, 10; 14:1-3.
Ke bomang ba ba tshwanetseng go ja ditshwantshetso tsa Segopotso? Go a utlwala go swetsa ka go re ke fela ba ba leng mo kgolaganong e ntsha—ke go re, ba ba nang le tsholofelo ya go ya legodimong—ke bone fela ba ba tshwanetseng go ja senkgwe le go nwa beine. Moya o o boitshepo wa Modimo ke one o o ba bontshang gore ba tlhophetswe go ya go nna dikgosi kwa legodimong. (Baroma 8:16) Gape, ba mo kgolaganong ya Bogosi le Jesu.—Luke 22:29.
Go tweng ka ba ba nang le tsholofelo ya go tshelela ruri mo lefatsheng la Paradaise? Ba ikobela taelo ya ga Jesu ya go nna teng mo moketeng wa Sejo sa Morena sa Maitseboa, mme bone ga ba je, ba bogela fela ka tlotlo. Gangwe ka ngwaga, ka Nisane 14 fa letsatsi le sena go phirima, Basupi ba ga Jehofa ba keteka Sejo sa Morena sa Maitseboa. Le mororo go na le batho ba le dikete di le mmalwa fela ba ba ipolelang gore ba na le tsholofelo ya go ya legodimong, mokete ono o botlhokwa mo Bakereseteng botlhe. Ke nako e ka yone mongwe le mongwe a ka akanyang ka lorato lo lo seng kana ka sepe lo re lo bontshitsweng ke Jehofa Modimo le Jesu Keresete.—Johane 3:16.

robotstxt: allowed

filter: keep


text:
Skip to content
- Kgomo mogobeng e wetswa ke namane-Go le gantsi mosadi o tsenngwa mo Mathateng ke ngwana.
- Mosadi fa a inama o a bo a ikantse motlokolo-Motho ga a ke a dira fela go sena sepe se a se ikantseng.
- Monna tau o jewa marota-Monna wa nnete ke yo o kgonang go dira thata go fepa lelapa la gagwe.
- Ngwana yo o sa utlweng molao wa batsadi o tla utlwa wa manong-Ngwana yo o sa utlweng molao wa batsadi o iphitlhela a le mo kotsing.
- Seboba re bata sa mokwatla sa mpa re a mpampetsa-Motho o thusa wa losika pele a ka thusa motho fela.
- Lefoko la kgosi le agelwa mosako-Fa molao o beilwe Motho mongwe le mongwe o tshwanetse go o abamela.
- Montsamaisabosigo ke mo leboga no sele-Fa motho a go thusa, o ka nne wa seke wa bona mosola mo nakong eo, mme ya re morago e be e le gona o lemogang ,mme o mo leboge.
- Lefoko ga le boe go boa monwana-Motho o rotloediwa go ela mafoko a gagwe tlhoko fa a bua gona fa o kgopisitse motho ka mafoko ga o kake wa a gogela mafoko ao morago le fa o ka kopa tshwarelo.
- Molomo o o Jang o roga o mongwe-Go na le batho ba ba ratang go ja fa pele ga ba bangwe ba sa batle le go itse gore a ba tshwere ke tlala le bona kgotsa nnyaya.
- Kgobokgobo o a ikgobokanyetsa, phatlaphatla o a iphatlaletsa-Motho o a bo a rutiwa go somarela dithoto tsa gagwe.
- Botlhale jwa phala bo tswa phalaneng-Ngwana o rotloetswa go thusa mogolo ka maele.
Related


text:
KGAOLO YA BOSOMEROBONGWE
O ne A ba Sireletsa, a ba Tlamela A bo A Itshoka
1, 2. (a) Ke diphetogo dife tse Josefa le ba lelapa la gagwe ba neng ba lebana le tsone? (b) Ke dikgang dife tse di seng monate tse Josefa a neng a tshwanetse go di bolelela mosadi wa gagwe?
JOSEFA o pega morwalo o mongwe mo tonking. Mmone ka leitlho la mogopolo a lebile motse o o lefifi wa Bethelehema a ntse a phophotha letlhakore la phologotswana eno e e nonofileng e e rweleng morwalo. O tshwanetse a bo a akantse ka loeto lo loleele lo lo mo letetseng. Egepeto! Setšhaba se sele, puo e ba sa e itseng, dingwao tse ba sa di itseng—tota lelapa la gagwe le lennye le ne le tla lebana jang le diphetogo tseo tse dintsi?
2 Go ne go se motlhofo gore Josefa a bolelele mosadi wa gagwe yo o rategang e bong Marea dikgang tse di seng monate, mme o ne a ipeta pelo a mmolelela. O ne a mmolelela ka toro e mo go yone moengele a neng a mo itsise molaetsa ono o o tswang kwa Modimong: Kgosi Herode o ne a batla go bolaya mosimanyana wa bone! Ba ne ba tshwanetse go fuduga ka yone nako eo. (Bala Mathaio 2:13, 14.) Marea o ne a tshwenyegile thata. Tota goreng motho a ka batla go bolaya ngwana wa gagwe yo o se nang molato le yo o ka se ntsheng ope kotsi? Josefa le Marea ba ne ba sa tlhaloganye. Le fa go ntse jalo, ba ne ba ikanya Jehofa mme ba ipaakanyetsa go tsamaya.
3. Tlhalosa kafa Josefa le lelapa la gagwe ba neng ba tswa kwa Bethelehema ka gone. (Bona le setshwantsho.)
3 E re ka batho ba kwa Bethelehema ba ne ba robetse mme ba sa itse gore go diragalang, Josefa, Marea le Jesu ba ne ba tswa mo motseng go le bosigo. Fa ba ntse ba ya kwa ntlheng ya borwa mme go simolola go apoga kwa ntlheng ya botlhaba, Josefa o tshwanetse a bo a ne a tshwenyegile ka se se larileng kwa pele. Mmetli yono wa maemo a a kwa tlase o ne a tla sireletsa jang lelapa la gagwe mo go Herode le Satane? A o ne a tla kgona go tswelela a tlamela ba lelapa la gagwe? A o ne a tla kgona go itshoka fa a ntse a dira kabelo e e boima e Jehofa Modimo a mo neileng yone ya go tlhokomela le go godisa ngwana yono yo o sa tshwaneng le ope? Josefa o ne a lebane le dikgwetlho tse di boima. Fa re ntse re sekaseka kafa a ileng a lebana le nngwe le nngwe ya tsone ka gone, re tla lemoga gore ke eng fa gompieno borre—le mongwe le mongwe wa rona—ba tshwanetse go etsa tumelo ya ga Josefa.
Josefa O ne A Sireletsa Lelapa la Gagwe
4, 5. (a) Botshelo jwa ga Josefa bo ne jwa fetoga gotlhelele ka ditsela dife? (b) Moengele o ne a kgothatsa Josefa jang gore a amogele kabelo e e boima?
4 Dikgwedi pele ga moo, fa Josefa a sa ntse a le kwa motseng wa gaabo wa Nasaretha, botshelo jwa gagwe bo ne jwa fetoga gotlhelele fa a sena go beeletsa morwadia Heli. Josefa o ne a itse Marea e le lekgarebe le le siameng le le le ratang Jehofa. Mme o ne a lemoga gore o imile! O ne a dira tshwetso ya go tlhala lekgarebana leno mo sephiring gore a se ka a le tlhabisa ditlhong. * Le fa go ntse jalo, moengele o ne a bua le ene mo torong a mo tlhalosetsa gore Marea o imisitswe ke moya o o boitshepo wa ga Jehofa. Moengele o ne a oketsa ka gore morwa yo a mo imileng o ne a tla “boloka batho ba gagabo mo maleong a bone.” Gape o ne a tlhomamisetsa Josefa jaana: “O se ka wa tshaba go isa Marea mosadi wa gago gae.”—Math. 1:18-21.
5 E re ka Josefa e ne e le monna yo o siameng le yo o kutlo, o ne a dira jaaka a laetswe. O ne a amogela kabelo eno e e boima go gaisa: a godisa le go tlhokomela morwa yo e neng e se wa gagwe mme a le botlhokwa thata mo Modimong. Moragonyana, Josefa o ne a ikobela taelo ya mmusi mme a ya le mosadi wa gagwe yo o imileng kwa Bethelehema go ya go ikwadisa. Ke gone kwa ngwana a neng a tsholelwa teng.
6-8. (a) Ke ditiragalo dife tse di neng tsa lere phetogo e nngwe mo botshelong jwa ga Josefa le lelapa la gagwe? (b) Re itse jang gore ke Satane yo o ileng a romela “naledi”? (Bona le ntlha e e kwa tlase.)
6 Josefa le lelapa la gagwe ga ba a ka ba boela kwa Nasaretha. Go na le moo, ba ne ba aga kwa Bethelehema, dikilometara di ka nna 10 go tswa kwa Jerusalema. Ba ne ba humanegile mme gone Josefa o ne a dira sotlhe se a ka se kgonang go tlamela Marea le Jesu le go ba sireletsa. Go ise go ye kae, ba ne ba bona lefelo la maemo a a kwa tlase le ba ka nnang mo go lone. Mme fa Jesu a setse a golagodile—gongwe a fetile ngwaga—botshelo jwa bone bo ne jwa fetoga gape ka tshoganyetso.
7 Go ne ga goroga setlhopha sengwe sa banna, balepadinaledi ba ba tswang kwa Botlhaba, gongwe kgakala kwa Babelona. Ba ne ba latetse “naledi” nngwe e e neng ya ba fitlhisa kwa ntlong ya ga Josefa le Marea, mme ba ne ba batlana le ngwana yo e neng e tla nna kgosi ya Bajuda. Banna bao ba ne ba le tlotlo tota.
8 Le fa balepadinaledi bao ba ka tswa ba ne ba itse kgotsa ba sa itse, ba ne ba tsentse botshelo jwa ga Jesu yo mmotlana mo kotsing. “Naledi” e ba neng ba e bone ga e a ka ya ba isa kwa Bethelehema, mme e ne ya ba isa kwa Jerusalema pele. * Fa ba fitlha koo ba ne ba bolelela Kgosi Herode yo o boikepo gore ba batla ngwana yo o tlileng go nna kgosi ya Bajuda. Pego eo e ne ya dira gore monna yoo a nne lefufa a bo a tlale bogale.
9-11. (a) Maatla mangwe a magolo a a fetang a ga Herode kgotsa a ga Satane a ne a sireletsa lelapa la ga Josefa ka ditsela dife? (b) Loeto lwa go ya Egepeto lo ne lo farologane jang le lo lo tlhalosiwang mo ditlhamaneng tsa maaka?
10 Fela fa balepadinaledi ba sena go tsamaya, moengele wa ga Jehofa o ne a tlhagisa Josefa jaana: “Nanoga, tsaya ngwana yo mmotlana le mmaagwe o tshabele mo Egepeto, mme o nne koo go fitlha ke go naya lefoko; gonne Herode o tloga a batla ngwana yo mmotlana yono gore a mo senye.” (Math. 2:13) Mme jaaka re bone kwa tshimologong ya kgaolo eno, Josefa o ne a dira fela jalo. Pabalesego ya ngwana wa gagwe e ne e le botlhokwa go feta sepe fela, ka jalo o ne a tshabisetsa lelapa la gagwe kwa Egepeto. E re ka balepadinaledi bao ba baheitane ba ne ba ba neile dimpho tse di tlhwatlhwakgolo, jaanong Josefa o ne a tla kgona go tlamela lelapa la gagwe.
11 Moragonyana, ditlhamane dingwe tse di seng boammaaruri di ne tsa leka go natetsha loeto lono lwa go ya Egepeto, di re Jesu yo mmotlana o ne a dira ka kgakgamatso gore loeto lwa bone lo nne lokhutshwane, gore dinokwane di se nne kotsi le gore ditlhare tsa mokolane di obegele mo go mmaagwe gore a kgone go kgetla maungo a tsone. * Tota boammaaruri ke gore e ne e le loeto lo loleele, lo lo lapisang e bile ba sa itse se se ba letetseng kwa pele.
Josefa o ne a tlogela botshelo jo a neng a bo itumelela gore a sireletse lelapa la gagwe
12. Ke eng se batsadi ba ba godisang bana mo lefatsheng leno le le kotsi ba ka ithutang sone mo go Josefa?
12 Batsadi ba ka ithuta go le gontsi mo go Josefa. O ne a iketleeleditse go tlogela tiro ya gagwe le botshelo jo a neng a bo itumelela gore a sireletse lelapa la gagwe mo kotsing. Go bonala sentle gore o ne a tsaya lelapa la gagwe e le mpho e e kgethegileng e e tswang kwa go Jehofa. Gompieno batsadi ba godisetsa bana ba bone mo lefatsheng le le kotsi, le le tletseng tlhotlheletso e e kotsi, e e bosula kgotsa e e ka senyang matshelo a bone. Ruri go a itumedisa go bona borre le bommè ba ba iketleeleditseng go tsaya kgato jaaka Josefa, ba dira ka natla go sireletsa bana ba bone mo tlhotlheletsong eo!
Josefa O ne A Tlamela Lelapa la Gagwe
13, 14. Go tlile jang gore Josefa le Marea ba ye go godisetsa bana ba bone kwa Nasaretha?
13 Go bonala lelapa leno le sa ka la nna lobaka lo loleele kwa Egepeto ka gonne go ise go ye kae moengele o ne a itsise Josefa gore Herode o sule. Josefa o ne a busetsa lelapa la gagwe gae. Boporofeti jwa bogologolo bo ne bo boleletse pele gore Jehofa o ne a tla bitsa Morwawe a mo “ntsha kwa Egepeto.” (Math. 2:15) Josefa o ne a thusa go diragatsa boporofeti joo, mme jaanong o ne a tla isa lelapa la gagwe kae?
14 Josefa o ne a le kelotlhoko. O ne a boifa motlhatlhami wa ga Herode e bong Arekelao, yo le ene a neng a le setlhogo e bile e le mmolai. Modimo o ne a kaela Josefa gore a ise lelapa la gagwe kwa bokone, kgakala le Jerusalema le dikotsi tsotlhe tsa yone, kwa nageng ya gaabo ya Nasaretha kwa Galalea. Ke teng kwa ene le Marea ba neng ba godisetsa bana ba bone gone.—Bala Mathaio 2:19-23.
15, 16. Josefa o ne a dira tiro ya mofuta ofe, mme ke didirisiwa dife tse a ka tswang a ne a di dirisa?
15 Ba ne ba tshela botshelo jo bo sa raraanang—mme gone bo se motlhofo. Baebele e bitsa Josefa mmetli, e dirisa lefoko le le akaretsang ditsela tse dintsi tsa go dira ka logong, tse di jaaka go rema magong, go a goga le go a omisa gore a dirisediwe go aga matlo, mekoro, maborogo a mannye, dikolotsana, maotwana, dijokwe le dilo tse dingwe tse di dirisediwang go lema. (Math. 13:55) E ne e le tiro e e boima. Gantsi babetli ba mo metlheng ya ditiragalo tsa Baebele, ba ne ba berekela gaufi le kgoro ya ntlo ya bone ya maemo a a kwa tlase kgotsa mo ntlwaneng e e bapileng le yone.
16 Josefa o ne a dirisa didirisiwa tse di farologaneng, tse dingwe tsa tsone a ka tswang a ne a di neilwe ke rraagwe. A ka tswa a ne a dirisa sekwere, selepe, shaga, petlo, hamore, tšhisele, boro e a neng a e dirisa ka go gogela bora kwa pele le kwa morago, dikgomaretsi tse di farologaneng gongwe le dimapo le fa di ne di ja madi a mantsi.
17, 18. (a) Ke eng se Jesu a neng a ithuta sone mo go rraagwe? (b) Ke eng fa Josefa a ne a tshwanelwa ke go dira ka natla le go feta?
17 Akanya fela Jesu yo mmotlana a ntse a lebile rraagwe a bereka. Fa a ntse a tlhomile Josefa matlho a lebile sengwe le sengwe se a se dirang, ga go pelaelo gore o ne a kgatlhiwa ke tsela e magetla a gagwe a a sephara le mabogo a neng a nonofile ka yone, diatla tsa gagwe tse di nang le bokgoni le tsela e a neng a le botlhale ka yone. Gongwe Josefa o ne a simolola go ruta morwawe yo mmotlana ditiro tse di motlhofo tse di jaakago rethefatsa logong ka letlalo le le omisitsweng la tlhapi. A ka tswa a ile a ruta Jesu kafa magong a a neng a a dirisa a farologanang ka teng—ka sekai, logong lwa setlhare sa mofeige wa mosikamore, lwa moakere kgotsa lwa motlhware.
18 Jesu o ne a lemoga le gore diatla tseo tse di nonofileng tse di neng di kgaola ditlhare, di dira dikota e bile di kopanya logong, gape di ne di le lorato di kgona go tlhokomela le go gomotsa ene, mmaagwe le bomonnawe. Aitsane, lelapa la ga Josefa le Marea le ne la gola mo kgabagare ba neng ba nna le bana ba bangwe ba ka nna barataro ntle le Jesu. (Math. 13:55, 56) Josefa o ne a tshwanelwa ke go dira ka natla le go feta gore a ba tlamele botlhe.
Josefa o ne a itse gore tiro ya gagwe ya botlhokwa e ne e le go tlhokomela ba lelapa la gagwe ka dilo tse ba di tlhokang semoyeng
19. Josefa o ne a tlhokomela ba lelapa la gagwe jang ka dilo tsa semoya?
19 Mme gone, Josefa o ne a itse gore tiro ya gagwe ya botlhokwa e ne e le go tlhokomela ba lelapa la gagwe ka dilo tse ba di tlhokang semoyeng. Ka jalo, o ne a ipha nako ya go ruta bana ba gagwe ka Jehofa Modimo le ka melao ya Gagwe. Ene le Marea ba ne ba ya le bone ka metlha kwa sinagogeng e e mo lefelong la bone, kwa Molao o neng o balelwa kwa godimo le go tlhalosiwa teng. Gongwe fa ba tswa koo, Jesu a ka tswa a ne a botsa dipotso tse dintsi ka ga Jehofa Modimo le melao ya Gagwe mme Josefa o ne a leka ka natla go di araba. Gape Josefa o ne a tsamaya le lelapa la gagwe kwa meletlong ya bodumedi kwa Jerusalema. Ka nako ya Tlolaganyo ya ngwaga le ngwaga, Josefa a ka tswa a ne a tlhoka dibeke di le pedi gore a tseye loeto lwa dikilometara di le 120, go ya go keteka moletlo oo le go boela gae.
20. Ditlhogo tsa malapa a Bakeresete di ka etsa jang sekao sa ga Josefa?
20 Le gompieno ditlhogo tsa malapa a Bakeresete di dira se se tshwanang. Le fa ba dira ka natla go tlamela malapa a bone ka dilo tse ba di tlhokang, ba dira gore go ruta bana ba bone ka Jehofa go tle pele ga sengwe le sengwe. Ba dira sotlhe se ba ka se kgonang go tshwara kobamelo ya lelapa le go ya le bana ba bone kwa dipokanong tsa Bokeresete, tse dinnye le tse dikgolo. Fela jaaka Josefa, ba a itse gore selo sa botlhokwatlhokwa ke go ruta bana ba bone ka Jehofa.
‘Ba ne Ba Tshwenyegile mo Mogopolong’
21. Lelapa la ga Josefa le ne le dira eng ka paka ya Tlolaganyo, mme Josefa le Marea ba ne ba lemoga leng gore Jesu ga a yo?
21 Fa Jesu a le dingwaga di le 12, Josefa o ne a ya kwa Jerusalema le lelapa la gagwe jaaka tlwaelo. E ne e le nako ya moletlo wa Tlolaganyo, mme malapa a magolo a ne a tsamaya mmogo ka ditlhopha a raletse naga e tala ka paka ya dikgakologo. Fa ba ntse ba atamela karolo e e se nang dimela e e gaufi le Jerusalema, bontsi jwa bone ba ne ba opela dipesalema tse di itsegeng tsa tlhatlogo. (Pes. 120-134) Motse o tshwanetse wa bo o ne o tlhanasela ka batho. Morago ga moletlo, malapa le ditlhopha tse ba neng ba tsamaya le tsone ba ne ba boela gae. E re ka Josefa le Marea ba ka tswa ba ne ba na le dilo tse dintsi tse ba neng ba di dira, gongwe ba ne ba akanya gore Jesu o na le batho ba bangwe, gongwe ba lelapa la gaabo. Fa ba sena go tsamaya sekgala sa letsatsi go tswa kwa Jerusalema, ba ne ba lemoga sengwe se se tshosang—gore Jesu ga a yo!—Luke 2:41-44.
22, 23. Josefa le Marea ba ne ba dira eng fa ba lemoga gore morwaabone ga a yo, mme Marea o ne a reng fa kgabagare ba mmona?
22 E re ka ba ne ba tshwenyegile thata, ba ne ba ikgata metlhala ba boela kwa Jerusalema go ya go mmatla. Akanya kafa ba neng ba ikutlwa ka gone fa ba ntse ba goa leina la morwaabone mo mebileng ya motse e jaanong e neng e se na ope. Tota mosimanyana yono a ka tswa a le kae? Mo letsatsing la boraro ba ntse ba mmatla, a gongwe Josefa o ne a simolola Luke 2:45, 46.go akanya gore o paletswe ke go dira kabelo e e kgethegileng e Jehofa a mo neileng yone? Kgabagare ba ne ba ya kwa tempeleng. Fa ba goroga koo, ba ne ba batla go fitlha ba tsena mo phaposing e kgolo e mo go yone go neng go phuthegile banna ba bantsi ba ba rutegileng, ba ba itseng Molao—Jesu yo mmotlana a ntse mo gare ga bone! Akanya kafa Josefa le Marea ba ileng ba ikutlwa ba imologile ka teng!—
23 Jesu o ne a reeditse banna bao ba ba rutegileng a ntse a ba botsa dipotso. Banna bao ba ne ba gakgamaditswe ke kitso le dikarabo tsa ngwana yono. Mme Marea le Josefa bone ba ne ba jele kgakge. Mo pegong eno ya Baebele, Josefa ga a bue sepe. Mme mafoko a Marea a ileng a a bua a tlhalosa sentle kafa boobabedi ba neng ba ikutlwa ka gone: “Ngwanaka, ke ka ntlha yang fa o ne o re tshwara ka tsela eno? Bona, nna le rrago re ntse re go batla re tshwenyegile mo mogopolong.”—Luke 2:47, 48.
24. Baebele e tlhalosa jang dikgwetlho tsa go nna motsadi?
24 Ka jalo, ka mafoko ao a le mmalwa, Lefoko la Modimo le tlhalosa ka botswerere se go nna motsadi go se kayang. Go ka ngomola pelo—tota le fa ngwana a itekanetse! Go godisa bana mo lefatsheng leno le le kotsi go ka dira gore motho a ‘tshwenyege mo mogopolong,’ mme borre le bommè ba ka kgothadiwa ke go itse gore Baebele e bua ka dikgwetlho tse ba lebanang le tsone.
25, 26. Jesu o ne a araba batsadi ba gagwe jang, mme Josefa a ka tswa a ile a ikutlwa jang ka mafoko a ga morwawe?
25 Jesu o ne a setse kwa lefelong le le lengwe fela le fa a le kwa go lone a neng a ikutlwa a atamalane thata le Rraagwe yo o kwa legodimong, Jehofa, e bile a itumelela go ithuta ka ene. Ke gone ka moo a ileng a araba batsadi ba gagwe jaana ka tlotlo: “Ke ka ntlha yang fa lo ne lo tshwanetse go mpatla? A lo ne lo sa itse gore ke tshwanetse ka bo ke le mo ntlong ya ga Rre?”—Luke 2:49.
26 Ga go pelaelo gore gangwe le gape Josefa o ne a akanya ka mafoko ao. Gongwe e bile a ne a dira gore a ikutlwe a le motlotlo. Aitsane, o ne a dirile ka natla go ruta morwawe gore a ikutlwe jalo ka Jehofa Modimo. Ka nako eo fa Jesu a sa ntse a le mosimanyana, o ne a setse a itse gore go ntse jang go nna le rre yo o lorato, mme o ne a ithutile seo mo go Josefa.
27. Fa e le gore o rre, ke tshiamelo efe e o nang le yone, mme ke eng fa o sa tshwanela go lebala sekao sa ga Josefa?
27 Fa e le gore o rre, a o lemoga tshiamelo e o nang le yone ya go thusa bana ba gago go itse gore Jehofa ke Rre yo o lorato le yo o sireletsang? Mme fa e le gore o godisa bana ba e seng ba gago, se lebale sekao sa ga Josefa. Itse gore bana ga ba tshwane mme o tseye mongwe le mongwe wa bone a le botlhokwa. Ba thuse gore ba atamalane le Rraabone yo o kwa legodimong, Jehofa Modimo.—Bala Baefeso 6:4.
Josefa O ne A Itshoka ka Boikanyegi
28, 29. (a) Mafoko a a mo go Luke 2:51, 52 a re senolela eng ka Josefa? (b) Josefa o ne a thusa morwawe jang gore a tswelele a nna botlhale?
28 Baebele e re bolelela dintlha di se kae fela ka botshelo jwa ga Josefa mme re ka solegelwa molemo thata ke go di sekaseka ka kelotlhoko. Luke 2:51, 52.) Mafoko ao a senola eng ka Josefa? Dilo di le mmalwa. Re ithuta gore Josefa o ne a nna a etelela lelapa la gagwe pele, ka gonne morwawe yo o itekanetseng o ne a tlotla taolo ya ga rraagwe e bile a e ikobela.Re bala gore Jesu o ne “a tswelela a le mo taolong ya bone”—batsadi ba gagwe. Gape re bolelelwa gore “Jesu a tswelela a gatela pele mo botlhaleng le mo kgolong ya mmele le mo kamogelong ya Modimo le batho.” (Bala
29 Gape re ithuta gore botlhale jwa ga Jesu bo ile jwa tswelela bo gola. Josefa o tshwanetse a bo a ile a dira ka natla gore morwawe a nne le botlhale joo. Mo motlheng oo, go ne go na le seane sa bogologolo se Bajuda ba neng ba se rata thata. Le gompieno se sa ntse se dirisiwa. Sa re batho ba ba humileng ke bone fela ba ba ka nnang botlhale, mme batho ba ba dirang ka diatla jaaka babetli, balemi le bathudi ba tshipi “ba ka se ka ba bolela tshiamiso le katlholo; e bile ba ka se fitlhelwe kwa go buiwang ditshwantsho gone.” Moragonyana Jesu o ne a bontsha gore seane seo ga se boammaaruri. Fa a sa ntse a le mosimanyana, ruri o tshwanetse a bo a ile a utlwa rraagwe gantsi a ruta ka “tshiamiso le katlholo” ya ga Jehofa, le fa e ne e le mmetli wa maemo a a kwa tlase! Ga go pelaelo gore seo se ile sa direga ka makgetlo a le mantsi.
30. Ke sekao sefe se se molemo se Josefa a se tlhometseng ditlhogo tsa malapa gompieno?
30 Tsela e Jesu a ileng a gola ka yone e re bontsha kafa Josefa a neng a mo tlhokometse ka gone. E re ka e ne e le mosimanyana yo o tlhokometsweng sentle, o ne a gola go nna monna yo o nonofileng. Mo godimo ga moo, Josefa o ne a thapisa morwawe gore a nne le bokgoni jwa tiro ya diatla. Jesu o ne a sa itsiwe fela e le morwa mmetli, mme o ne a itsiwe e le “mmetli.” (Mar. 6:3) Ka jalo, thapiso ya ga Josefa e ne ya nna le diphelelo tse di molemo. Ditlhogo tsa malapa di etsa Josefa ka go tlhokomela bana ba tsone le go ba ruta gore ba kgone go itlhokomela.
31. (a) Bosupi bo bontsha gore Josefa o sule leng? (Akaretsa le lebokose.) (b) Josefa o re tlhometse sekao sefe se re tshwanetseng go se etsa?
31 Fa re fitlha mo pegong ya Baebele e e buang ka go kolobediwa ga ga Jesu a le dingwaga di ka nna 30, ga re tlhole re utlwa sepe ka Josefa. Bosupi bo bontsha gore Marea e ne e le motlholagadi fa Jesu a simolola bodiredi jwa gagwe. (Bona lebokose le le reng, “Josefa o Sule Leng?”) Le fa go ntse jalo, Josefa o tlhomile sekao se se tlhomologileng—sa rre yo o neng a sireletsa lelapa la gagwe, a le tlamela a bo a itshoka ka boikanyegi go ya bokhutlong. Rre mongwe le mongwe, tlhogo ya lelapa kgotsa mongwe le mongwe yo e leng Mokeresete o tshwanetse go etsa tumelo ya ga Josefa.
^ ser. 4 Mo metlheng eo, go beeletsa motho go ne go tsewa masisi fela jaaka lenyalo.
^ ser. 8 “Naledi” eno e ne e se naledi fela e e tlwaelegileng, e bile e ne e sa romelwa ke Modimo. Ga go pelaelo gore Satane o dirisitse maatla ao a a sa tlwaelegang go diragatsa boikaelelo jwa gagwe jo bo bosula jwa go bolaya Jesu.
^ ser. 11 Baebele e tlhalosa sentle gore kgakgamatso ya ntlha ya ga Jesu, e leng “tshimologo ya ditshupo tsa gagwe,” o e dirile fa a sena go kolobediwa.—Joh. 2:1-11.


text: 20 Go tswa foo, Modimo o ne a bua mafoko ano otlhe,+ a re:2 “Ke nna Jehofa, Modimo wa gago, yo o go ntshitseng kwa lefatsheng la Egepeto, kwa lefatsheng la bokgoba.+3 Ga o a tshwanela go nna le medimo epe e mengwe kwantle ga me.*+4 “Ga o a tshwanela go itirela setshwantsho se se betlilweng kgotsa sengwe se se bopegileng jaaka* sepe fela se se kwa magodimong kwa godimo kgotsa mo lefatsheng fa fatshe kgotsa mo metsing ka fa tlase ga lefatshe.+5 Ga o a tshwanela go di ikobela kgotsa wa raelesega go di direla+ ka gonne nna Jehofa, Modimo wa gago, ke Modimo yo o batlang gore batho ba nkobamele ke le esi,+ yo o otlhaelang bana ba basimane molato wa borraabone, mo kokomaneng ya boraro le mo kokomaneng ya bonê ya ba ba ntlhoileng,6 mme ba ba nthatang e bile ba boloka ditaelo tsa me+ ke ba bontsha lorato lo lo sa kgaotseng go ya dikokomaneng tsa bone di le diketekete.7 “Ga o a tshwanela go dirisa leina la ga Jehofa, Modimo wa gago, ka tsela e e se nang mosola+ ka gonne Jehofa o tla otlhaya yo o dirisang leina la gagwe ka tsela e e se nang mosola.+8 “Gakologelwa letsatsi la Sabata gore o le boloke le le boitshepo.+9 O dire o bo o wetse tiro yotlhe ya gago mo malatsing a le marataro,+10 mme letsatsi la bosupa ke sabata e e direlwang go tlotla Jehofa, Modimo wa gago. Ga o a tshwanela go dira tiro epe, e ka tswa e le wena kgotsa morwao kgotsa morwadio kgotsa motlhanka wa gago kgotsa lelata la gago kgotsa seruiwa sa gago kgotsa motswakwa yo o mo teng ga metse* ya gago.+11 Gonne mo malatsing a le marataro Jehofa o ne a dira magodimo le lefatshe, lewatle le dilo tsotlhe tse di mo go tsone, mme o ne a simolola go ikhutsa mo letsatsing la bosupa.+ Ke gone ka moo Jehofa a neng a segofatsa letsatsi la Sabata a bo a le dira boitshepo.12 “Tlotla rrago le mmago+ gore o tle o tshele lobaka lo loleele mo lefatsheng le Jehofa, Modimo wa gago a le go nayang.+13 “Ga o a tshwanela go bolaya motho.+14 “Ga o a tshwanela go dira boaka.+15 “Ga o a tshwanela go utswa.+16 “Ga o a tshwanela go naya bosupi jwa maaka jo bo latofatsang motho yo mongwe.+17 “Ga o a tshwanela go eletsa ntlo ya motho yo mongwe. Ga o a tshwanela go eletsa mosadi wa motho yo mongwe+ kgotsa motlhanka wa gagwe kgotsa lelata la gagwe kgotsa poo ya gagwe kgotsa tonki ya gagwe kgotsa sepe fela sa motho yo mongwe.”+18 Jaanong batho botlhe ba ne ba utlwa ditumo tsa maru le modumo wa lonaka, ba bona dikgadima le thaba e kua mosi; fa ba bona dilo tseno, ba ne ba roroma ba bo ba emela kgakajana.+19 Ka jalo, ba ne ba raya Moshe ba re: “Wena bua le rona, re tla reetsa, mme o se ka wa letla Modimo gore a bue le rona ka gonne re tshaba gore re tla swa.”+20 Foo Moshe o ne a raya batho a re: “Lo se ka lwa boifa ka gonne Modimo wa boammaaruri o tlile gore a lo leke,+ e le gore lo tswelele lo mmoifa gore lo se ka lwa leofa.”+21 Batho ba ne ba nna ba emetse kgakajana mme Moshe a atamela kwa lerung le lentsho kwa Modimo wa boammaaruri a neng a le gone.+22 Go tswa foo, Jehofa o ne a raya Moshe a re: “O reye Baiseraele o re, ‘Lo bone gore ke ne ke bua le lona go tswa kwa legodimong.+23 Ga lo a tshwanela go itirela medimo ya selefera mme lwa e direla mmogo le nna e bile ga lo a tshwanela go itirela medimo ya gauta.+24 O ntirele sebeso sa mmu mme o tla isa ditlhabelo tsa gago tse di fisiwang mo go sone, ditlhabelo tsa gago tsa go abelana,* letsomane la gago le motlhape wa gago. Mo lefelong lengwe le lengwe le ke dirang gore leina la me le gakologelwe mo go lone,+ ke tla tla kwa go wena ke bo ke go segofatsa.25 Fa o ntirela sebeso sa maje, ga o a tshwanela go se aga o dirisa maje a a segilweng ka didirisiwa.*+ Gonne fa o dirisa tšhisele mo go sone o tla se leswafatsa.26 Mme ga o a tshwanela go tlhatlogela kwa sebesong sa me ka ditepisi gore dirwe tsa gago tsa sephiri* di se ka tsa senogela mo go sone.’


text:
O ka Kgona Jang go Tshelela Ruri?
Karabo ya Baebele
Baebele ya re: “Motho yo o dirang se Modimo a se batlang o tshelela ruri.” (1 Johane 2:17, Holy Bible—Easy-to-Read Version) Modimo o batla gore o direng?
● Ithute ka Modimo le ka Morwawe e bong Jesu. Jesu o ile a rapela Modimo a re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) “Go tsenya kitso” ka Modimo le ka Jesu go re tlhoka gore re direng? Re ka dira seo ka go ithuta Baebele le go dirisa se re se ithutang mo matshelong a rona. * Baebele e re ruta tsela e Mmopi wa rona yo o re neileng botshelo e bong Jehofa Modimo, a akanyang ka yone. (Ditiro 17:24, 25) Gape Baebele e re ruta “mafoko a botshelo jo bo sa khutleng” a a ileng a buiwa ke Morwa Modimo e bong Jesu.—Johane 6:67-69.
Bontsha gore o dumela mo setlhabelong sa ga Jesu. Jesu o ile a tla mo lefatsheng “go direla le go ntsha moya [kgotsa botshelo jwa] gagwe e le thekololo.” (Mathaio 20:28) Setlhabelo sa ga Jesu se neile batho tshono ya go tshelela ruri mo lefatsheng la Paradaise. * (Pesalema 37:29) Jesu o ne a re: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi, gore mongwe le mongwe yo o dumelang mo go ene a se ka a senngwa mme a nne le botshelo jo bo sa khutleng.” (Johane 3:16) Ela tlhoko gore ga re a tshwanela fela go dumela mo go Jesu. Gape re tshwanetse go bontsha tumelo ka go tshela go ya ka dilo tse a ileng a di ruta le go dira thato ya ga Rraagwe.—Mathaio 7:21; Jakobe 2:17.
Nna tsala ya Modimo. Modimo o batla gore re nne ditsala tsa gagwe. (Jakobe 2:23; 4:8) Modimo ga a na tshimologo e bile ga a na bokhutlo, ka jalo o batla gore ditsala tsa gagwe le tsone di tshelele ruri. Baebele ya re “e kete dipelo tsa lona di ka tshelela ruri,” se se bontshang gore Modimo o batla gore re itumelele botshelo ka bosakhutleng.—Pesalema 22:26.
Dikgopolo Tse di Phoso ka go Tshelela Ruri
Kgopolo e e phoso: Saense e tla re thusa go tshelela ruri.
Boammaaruri: Le fa baitsesaense ba solofetsa go dira maiteko a go lelefatsa botshelo jwa batho, seo ga se ka ke sa dira gore re tshelele ruri. Modimo ke ene fela a ka re nayang botshelo jo bo sa khutleng ka gore ke ene “motswedi wa botshelo.” (Pesalema 36:9) O re solofetsa gore o tlile go “kometsa loso ka bosaengkae” le go naya batho ba ba siameng botshelo jo bo sa khutleng.—Isaia 25:8; 1 Johane 2:25.
Kgopolo e e phoso: Batho ba mmala o o rileng ke bone fela ba tla tshelelang ruri.
Boammaaruri: Modimo ga a na tlhaolele “mme mo setšhabeng sengwe le sengwe motho yo o mmoifang a ba a dira tshiamo o a amogelesega mo go ene.” (Ditiro 10:34, 35) Ka jalo, batho ba ba reetsang Modimo ke bone ba tla tshelelang ruri go sa kgathalesege gore ke ba mmala ofe.
Kgopolo e e phoso: Go tshelela ruri go tlile go bora.
Boammaaruri: Modimo ke ene a re solofetsang botshelo jo bo sa khutleng ka gonne o a re rata e bile o batla gore re itumele. (Jakobe 1:17; 1 Johane 4:8) Modimo o a itse gore fa re dira tiro e re e ratang re tla itumela. (Moreri 3:12) Modimo o re solofetsa gore batho ba ba tlileng go tshelela ruri mo lefatsheng ba tla nna le tiro e ba e ratang e e ba thusang go tlamela ba malapa a bone.—Isaia 65:22, 23.
Gape batho bao ba tla nna le dilo tse dintsi tse ba di ithutang ka Mmopi wa bone le ka dilo tse a di bopileng. O bopile batho ba na le keletso ya go tshelela ruri le go ithuta ka ene, le fa gone ba se kitla ba itse sengwe le sengwe se ‘Modimo wa boammaaruri a se dirileng go tloga tshimologong go ya bokhutlong.’ (Moreri 3:10, 11) Ka jalo, batho ba ba tla tshelelang ruri mo lefatsheng ba tla nna le dilo tse dintsi tse ba ka di ithutang le go di dira.
^ ser. 2 Basupi ba ga Jehofa ba ithuta Baebele mahala le batho. Go bona tshedimosetso e e oketsegileng, leba bidio ya Thuto ya Baebele e Tshwarwa Jang?
^ ser. 3 Bala setlhogo se se reng “Jesu o re Boloka Jang?””


text:
BASHA BA BOTSA JAANA
A re Ditsala Kgotsa re a Ratana?—Karolo 1: Ke Eng Se ke Se Bonang?
O rata motho yono wa bong bo sele e bile o tlhomamisegile gore le ene o ikutlwa ka tsela e e tshwanang. Lo romelelana melaetsa ka dinako tsotlhe, lo tlhola lo le mmogo kwa dikokoanong . . . , e bile mengwe ya melaetsa ya gagwe e bontsha gore o a go kgatlhegela.
Ka jalo, o mmotsa gore tota go diragalang magareng ga lona gore o tlhomamisege gore loobabedi lo leba dilo ka go tshwana. O go araba a reng? A re: “Ke go tsaya o le tsala fela e seng sepe gape.”
Kafa o ikutlwang ka gone
“Ke ne ke galefile thata, ke mo galefetse e bile le nna ke ikgalefetse! Re ntse re romelelana melaetsa letsatsi le letsatsi e bile o ne a bontsha gore o a nkgatlhegela. Ke ile ka feleletsa ke mo rata.”—Jasmine.
“Nna le mosetsana yono re ne re tlhola re tsamaya le banyalani bangwe pele ba nyalana. Ka dinako dingwe, go ne go lebega e kete le rona re a ratana. Nna le ene re ne re tlhola re tlotla thata mme re ne ra simolola go romelelana melaetsa. Ke ne ka utlwa botlhoko tota fa a mpolelela gore o ne a ntsaya ke le tsala fela le go utlwa gore nako eno yotlhe o ntse a ratana le mongwe o sele.”—Richard.
“Mosimane mongwe o ne a tlhola a nthomelela melaetsa letsatsi le letsatsi e bile ka dinako tse dingwe re ne re bontshana gore re a kgatlhegelana. Mme fa ke mmolelela gore ke ikutlwa jang ka ene, o ne a tshega a bo a nthaya a re: ‘Nna ga ke batle go ratana le ope gone jaanong!’ Ke ne ka lela lobaka lo loleele.”—Tamara.
Sa botlhokwa: Fa o akanya gore wena le motho yo mongwe lo a kgatlhegelana mme moragonyana o bo o lemoga gore ke wena fela o ikutlwang jalo ka ene, go tlwaelegile go ikutlwa o galefile, o tlhabilwe ke ditlhong e bile o tsieditswe. Lekawana lengwe le le bidiwang Steven la re: “Ke ne ke gamaregile tota fa seo se direga e bile se ne sa nkutlwisa botlhoko thata. Go ne ga ntsaya lobaka gore ke tshepe motho yo mongwe.”
Lebaka la go bo go direga
Go romelelana melaetsa le go dirisa metswedi ya Internet go dira gore go nne motlhofo go nna le maikutlo a lorato mo mothong yo tota a sa go kgatlhegeleng. Ela tlhoko se basha bangwe ba se buang.
“Motho a ka go romelela melaetsa e le fela go intsha bodutu mme wena o bo o akanya gore o a go kgatlhegela. Mme fa a go romelela melaetsa letsatsi le letsatsi, o ka nna wa akanya gore o go tsaya o le botlhokwa thata.”—Jennifer.
“Motho yo mongwe a ka tswa a batla yo a ka ratanang le ene mme yo mongwe ene a batla motho yo a ka tlotlang le ene fela, mongwe yo a ka dirang gore a itshepe.”—James.
“Go romela molaetsa fela o o reng o ‘robale sentle’ go ka dira gore motho yoo a akanye gore o a mo kgatlhegela mme wena o ka tswa o ne o o romela fela.”—Hailey.
“Emoticon ya smiley face e ka tswa e raya gore, ‘ke nna botsalano fela’ kgotsa ‘ke a go kgatlhegela.’ Ka dinako tse dingwe, motho yo o romelelwang molaetsa oo a ka tswa a akanya gore o a kgatlhegelwa.”—Alicia.
Sa botlhokwa: O se ka wa akanya gore motho o a go kgatlhegela fa tota ene a le botsalano fela.
A go motlhofo? Le e seng! Baebele ya re: “Pelo e boferefere go gaisa sengwe le sengwe mme e gagamalela se e se batlang.” (Jeremia 17:9) Pelo e ka dira gore o akanye gore motho o a go kgatlhegela mme tota go sa nna jalo.
Se o ka se dirang
Akanyetsa dilo sentle. Iphe nako ya go akanya ka botsalano jwa lona. Ipotse jaana: ‘A ke na le mabaka a a utlwalang a go akanya gore motho yono o dirisana le nna fela ka tsela e e kgethegileng?’ O se ka wa letla maikutlo a gago gore a hupetse ‘maatla a gago a go akanya.’—Baroma 12:1.
Nna kelotlhoko. Go na le go tlhoma mogopolo thata mo matshwaong a a ka tswang a dira gore o akanye gore ga lo ditsala fela, ela tlhoko matshwao a a ka dirang gore o belaele kgang eo. O se ka wa akanya gore fa o kgatlhegela motho yo mongwe, seo se raya gore le ene o ikutlwa jalo.
Nna pelotelele. Go fitlha motho yoo a go bolelela gore o batla gore lo ratane, se fetse nako e ntsi mo botsalanong joo jwa lona ka gonne o ka tla wa utlwa botlhoko.
Ikanyege. Baebele ya re go na le “nako ya go bua.” (Moreri 3:7) Fa o batla go itse gore a motho o a go kgatlhegela, mmotse! Lekgarebe lengwe le le bidiwang Valerie la re: “Fa motho a sa go kgatlhegele, go botoka go utlwa botlhoko ka nako eo go na le go fetsa dikgwedi pele o lemoga gore motho yoo o ne a sa go kgatlhegele kwa tshimologong.”
Sa botlhokwa: Diane 4:23 ya re: “Dibela pelo ya gago.” Fa o kgatlhegela mongwe, batlisisa gore a le ene o a go kgatlhegela. Fa o leta go fitlha o nna le maikutlo a lorato mo mothong pele o mmotsa, go tshwana le go jala semela mo lejeng.
Fa o itse gore motho o a go rata, mme gone o setse o godile sentle e bile o siametse go ratana, go tswa mo go wena gore a o batla go tsweletsa maikutlo ao kana jang. Se lebale, lenyalo le le nonofileng le nna gone fa monna le mosadi ba na le mekgele e e tshwanang ya semoya e bile ba bua ka maikutlo a bone le go ikanyega. (1 Bakorintha 7:39) Tota e bile, ba simolola e le ditsala tse di molemo, le fa ba sena go nyalana, ba tswelela e ntse e le ditsala tse di molemo.—Diane 5:18.


text: 3 Moshe o ne a nna modisa wa letsomane la ga mogwegadiagwe e bong Jethero,+ moperesiti wa kwa Midiana. Fa a ntse a disitse letsomane kwa ntlheng e e kwa bophirima ya naga, o ne a goroga mo thabeng ya Modimo wa boammaaruri, mo Horeba.+2 Foo moengele wa ga Jehofa o ne a iponatsa mo go ene mo kgabong ya molelo mo gare ga setlhatshana se se mmitlwa.+ E rile a ntse a lebile, a bona gore setlhatshana seo se se mmitlwa se a tuka le fa go ntse jalo ga se she.3 Ka jalo, Moshe o ne a re: “Mma ke ye go bona tiragalo eno e e gakgamatsang gore ke ka ntlha yang fa setlhatshana se se mmitlwa seno se sa she.”4 E rile Jehofa a bona gore o fapogela kwa go sone gore a ye go se leba, o ne a mmitsa go tswa mo setlhatshaneng seo se se mmitlwa a re: “Moshe! Moshe!” mme ene a re: “Ke fano.”5 Foo o ne a mo raya a re: “O se ka wa atamela fano. Rola ditlhako* ka gonne lefelo le o emeng mo go lone le boitshepo.”6 O ne a tswelela a re: “Ke nna Modimo wa ga rrago, Modimo wa ga Aborahame,+ Modimo wa ga Isake+ le Modimo wa ga Jakobe.”+ Foo Moshe o ne a ikhurumetsa sefatlhego ka gonne a boifa go leba Modimo wa boammaaruri.7 Jehofa o ne a oketsa a re: “Ruri ke bone pogisego ya batho ba me ba ba kwa Egepeto e bile ke utlwile selelo sa bone ka ntlha ya batho ba ba ba pateletsang go dira; ke itse sentle botlhoko jo ba bo utlwang.+8 Ke tla fologa ke ya go ba golola mo seatleng sa Baegepeto+ ke bo ke ba ntsha mo lefatsheng leo ke ba isa kwa lefatsheng le le molemo le le le bulegileng, lefatshe le le elelang mashi le tswina ya dinotshe,+ lefatshe la Bakanana, Bahite, Baamore, Baperise, Bahife le Bajebuse.+9 Eleruri ke utlwile selelo sa Baiseraele, mme gape ke bone tsela e e setlhogo e Baegepeto ba ba gatelelang ka yone.+10 Jaanong tla, ke tla go roma kwa go Faro mme o tla ntsha batho ba me, Baiseraele kwa Egepeto.”+11 Le fa go ntse jalo, Moshe o ne a raya Modimo wa boammaaruri a re: “Nna ke mang gore ke ye kwa go Faro mme ke ntshe Baiseraele kwa Egepeto?”12 Foo a mo raya a re: “Ke tla nna le wena,+ mme seno ke sesupo se o tla bonang ka sone gore ke nna ke go romileng: Fa o sena go ntsha batho bano kwa Egepeto, lo tla direla* Modimo wa boammaaruri mo thabeng eno.”+13 Le fa go ntse jalo, Moshe o ne a raya Modimo wa boammaaruri a re: “A re tseye gore ke ya kwa Baiseraeleng ke bo ke ba raya ke re, ‘Modimo wa borraalonamogolo o nthomile kwa go lona,’ ba bo ba nthaya ba re, ‘Leina la gagwe ke mang?’+ Ke ba reye ke reng?”14 Ka jalo, Modimo o ne a raya Moshe a re: “Ke Tla Nna se ke Tlhophang* go Nna Sone.”*+ Mme o ne a oketsa ka go re: “O reye Baiseraele o re, ‘Ke Tla Nna o nthomile kwa go lona.’”+15 Gape Modimo o ne a raya Moshe a re:“O reye Baiseraele o re, ‘Jehofa Modimo wa borraalonamogolo, Modimo wa ga Aborahame,+ Modimo wa ga Isake+ le Modimo wa ga Jakobe+ o nthomile kwa go lona.’ Leno ke leina la me ka bosakhutleng+ e bile eno ke tsela e ke tshwanetseng go gopolwa ka yone go tswa kokomaneng go ya kokomaneng.16 Jaanong tsamaya, o phuthe bagolwane ba Iseraele mme o ba reye o re, ‘Jehofa Modimo wa borraalonamogolo o iponaditse mo go nna, Modimo wa ga Aborahame, Isake le Jakobe a bo a re: “Ke ntse ke lo etse tlhoko+ mme ke bone se lo se dirwang mo Egepeto.17 Ka jalo, ke tla lo golola mo diatleng tsa Baegepeto ba ba lo bogisang+ mme ke tla lo isa kwa lefatsheng la Bakanana, Bahite, Baamore,+ Baperise, Bahife le Bajebuse,+ kwa lefatsheng le le elelang mashi le tswina ya dinotshe.”’+18 “Ruri ba tla reetsa lentswe la gago+ mme wena le bagolwane ba Iseraele lo tla ya kwa kgosing ya Egepeto mme lo e reye lo re: ‘Jehofa, Modimo wa Bahebera+ o buile le rona. Tsweetswee, re letle re tsamaye loeto lwa malatsi a mararo re ye kwa nageng gore re ntshetse Jehofa, Modimo wa rona setlhabelo.’+19 Mme nna ke itse sentle gore kgosi ya Egepeto ga e kitla e lo naya tetla ya gore lo tsamaye ntle le fa seatla se se nonofileng se mo pateletsa go dira jalo.+20 Ka jalo, ke tla tshwanelwa ke go otlolola seatla sa me ke bo ke itaya Egepeto ka ditiro tsotlhe tsa me tse di gakgamatsang tse ke tla di dirang mo go yone, morago ga moo o tla lo lesa gore lo tsamaye.+21 Mme ke tla dira gore Baegepeto ba bontshe batho bano bopelonomi, mme fa lo tsamaya ga lo kitla lo tsamaya lo iphotlhere.+22 Mosadi mongwe le mongwe a kope moagelani wa gagwe le mosadi yo a nnang mo ntlong ya gagwe dilwana tsa selefera le tsa gauta mmogo le diaparo, mme lo tla di apesa bomorwaalona le bomorwadialona; mme lo tla gapela Baegepeto dikhumo tsa bone.”+


text:
Dikeledi
R160.00 Inc.VAT
Mosetsana wa dingwaga di lesome le bone o ne a tsaya maikarabelo a botsadi. Le fa mmagwe a ne a bona gore loso lwa gagwe lo fitlhile, o ne a itse gore Dikeledi o tlaa sala a itshwere sentle e bile a tlhokometse bomonnawe. E rile morago ga phitlho ya mmagwe, Dikeledi o ne a lemoga fa bagolo ba motshikeng ba ntse ba somoga ka bongwe ka bongwe mme ena le bomonnawe ba sala e le dikhutsana. Moagisani, MmaSelepe o ne a tsaya maikarabelo a gore o tlaa ba thusa fa ba tlhoka sengwe. Moruti Tau o ne a tlhola Dikeledi le bomonnawe gangwe le gape. E rile go bonala fa dikgwetlho tse Dikeledi a lebaganeng le tsona di le mokowa, moruti a tshepisa go mo thusa. Ka dinako dingwe moruti o ne a ba fa madi go reka tse ba di tlhokang. Dikeledi o ne a bolelela moruti gore ga a itse gore a tshepe mang.
In stock
Reviews
There are no reviews yet.


text:
Ke Mabaka Afe a Mabedi a a Dirang Gore Modimo a se Arabe Dithapelo Dingwe?
Karabo ya Baebele
Go na le dithapelo dingwe tse Modimo a sa di arabeng. Ithute ka dilo tse pedi tse di ka dirang gore Modimo a se ka a araba thapelo.
1. Thapelo e e sa Dumalaneng le thato ya Modimo
Modimo ga a arabe dithapelo tse di sa dumalaneng le thato ya gagwe kgotsa dilo tse a batlang gore re di dire tse di mo Baebeleng. (1 Johane 5:14) Ka sekai, Baebele ya re re tile bogagaru. Go betšha go rotloetsa bogagaru. (1 Bakorintha 6:9, 10) Ka jalo, Modimo a ka se arabe thapelo ya gago fa o rapelela go tshwara lothari. Modimo ga se modiradikgakgamatso yo o re direlang sengwe le sengwe se re se kopang. Tota e bile, re leboga go bo a sa nna jalo. Go seng jalo, o ne o ka tshwanelwa ke go boifa se ba bangwe ba neng ba ka kopa Modimo gore a se dire.—Jakobe 4:3.
2. Thapelo ya motsuolodi
Modimo ga a reetse batho ba ditiro tsa bone di bontshang gore ba ikemiseditse go se mo ikobele. Ka sekai, Modimo o ne a raya ba ba ipolelang gore ba a mo direla mme ba tsuologa a re: “Le fa lo dira dithapelo tse dintsi, ga ke a reetsa; diatla tsa lona di tletse tshololo ya madi.” (Isaia 1:15) Mme fa ba ne ba ka tlogela mekgwa ya bone ba bo ba ‘tlhamalatsa dilo’ le Modimo, o ne a ka bo a ba reeditse fa ba rapela.—Isaia 1:18.


text:
Re Ithuta ka Modimo mo Baporofeting ba Gagwe
Bogologolo Modimo o ne a dirisa baporofeti go fetisetsa molaetsa o o botlhokwa kwa bathong. Melaetsa eo e ka re thusa gore re itse mo go oketsegileng ka Modimo. A re ithute ka bangwe ba baporofeti ba Modimo a neng a ba dirisa.
ABORAHAME
Modimo o tekatekano e bile o batla go segofatsa batho botlhe.
Modimo o ile a tshepisa Aborahame jaana: “malapa otlhe a lefatshe ruri a tla itshego- fatsa ka wena.”—Genesise 12:3.
Seno se re ruta eng? Modimo o re rata thata e bile o batla go segofatsa malapa otlhe —banna, basadi, bana le botlhe ba ba mo ikobelang.
MOSHE
Modimo o a ikanyega e bile o segofatsa botlhe ba ba batlang go mo itse.
Modimo o ile a naya Moshe maatla a go dira dikgakgamatso. Mme gone Moshe o ile a rapela jaana: “Ntira gore ke itse ditsela tsa gago, gore ke tle ke go itse, gore ke tle ke bone kamogelo mo matlhong a gago.” ( Ekesodo 33:13) Modimo o ile a araba thapelo ya ga Moshe mme o ile a mo naya kitso e e oketsegileng a bo a mo thusa gore a tlhaloganye ditsela tsa gagwe le go mo itse. Ka sekai, Moshe o ile a lemoga gore Mmopi wa rona ke “Modimo yo o kutlwelobotlhoko le yo o pelontle.”—Ekesodo 34:6, 7.
Seno se re ruta eng? Modimo o batla go segofatsa batho botlhe, mme o tla re segofatsa fa fela re batla go mo itse botoka. Mo Dikwalong Tse di Boitshepo Modimo o re bontsha gore re ka mo obamela jang, re ka atamalane le ene jang le gore o batla go re segofatsa.
JESU
Fa re ithuta ka Jesu le ka dithuto tse a neng a di ruta, Modimo o tla re segofatsa mme re tla itumela.
Lefoko la Modimo le re ruta go le gontsi ka botshelo jwa ga Jesu le dithuto tsa gagwe. Modimo o ile a naya Jesu maatla a go fodisa ba ba lwalang, ba ba sa boneng, ba ba sa utlweng le ba ba golafetseng. Jesu o ile a tsosa baswi. Dilo tse Jesu a neng a di dira mo lefatsheng, di bontsha se Modimo a tlileng go re direla sone mo nakong e e tlang. O ile a re tlhalosetsa gore rona re ka a itumelela jang masego ao: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.”—Johane 17:3.
Jesu o ne a utlwela batho botlhoko, a le bonolo e bile a le pelontle. Banna le basadi, ba bagolo le ba bannye, ba ile ba amogela taletso eno ya ga Jesu: “Ithute mo go nna, gonne ke bonolo e bile ke boikokobetso mo pelong, mme lo tla bonela meya ya lona tapologo.” (Mathaio 11:29) Go farologana le batho ba ba neng ba tshela ka motlha wa gagwe, Jesu ene o ne a tshwara basadi ka tlotlo le seriti.
Seno se re ruta eng? Jesu Keresete o ile a re tlhomela sekao sa gore re tshwanetse go rata batho ba bangwe le gore re tshwanetse go dirisana jang le bone.
JESU GA SE MODIMO
Dikwalo tse di Boitshepo tsa re “go na le Modimo a le mongwe” mme Jesu ene ke morongwa wa gagwe. (1 Bakorintha 8:6) Jesu o ile a re Modimo o mogolo go mo feta e bile ke ene a mo romileng mo lefatsheng.—Johane 11:41, 42; 14:28. *
^ ser. 17 Go ithuta mo go oketsegileng ka Jesu Keresete, bona karolo 8 le 9 tsa boroutšhara jwa Real Faith—Your Key to a Happy Life mo www.jw.org.


text:
ATAMALANA LE MODIMO
“Dinonofo Tse di sa Bonaleng Tsa Gagwe di Bonwa Sentle”
A o dumela mo Modimong? Fa go le jalo, a o ka bontsha bosupi jwa gore o teng? Boammaaruri ke gore re dikologilwe ke bosupi jwa gore go na le Mmopi yo o botlhale, yo o nang le maatla le yo o lorato. Bosupi jono ke bofe, mme bo boammaaruri go le kana kang? Go bona karabo, ela tlhoko mafoko a ga moaposetoloi Paulo a a mo lekwalong le a neng a le kwalela Bakeresete ba kwa Roma.
Paulo o ne a re: “Dinonofo tse di sa bonaleng tsa gagwe [Modimo] di bonwa sentle mo popong ya lefatshe go ya pele, ka gonne di lemogiwa ka dilo tse di dirilweng, e leng maatla a gagwe a a sa feleng le Bomodimo, mo e leng gore ga ba na seipato.” (Baroma 1:20) Mmopi o tlogetse letshwao mo tirong ya diatla tsa gagwe fela jaaka Paulo a bontshitse. Mma re sekaseke mafoko a ga Paulo.
Paulo a re dinonofo tsa Modimo di ka bonwa “mo popong ya lefatshe go ya pele.” Go ya ka ditemana tse di dikologileng temana eno, lefoko la Segerika le le ranotsweng e le “lefatshe” ga le kaye polanete ya Lefatshe. Go na le moo, le kaya batho. * Le fa go ntse jalo, Paulo a re go tloga fela fa batho ba ne ba bopiwa, ba ne ba kgona go bona bosupi jwa dinonofo tsa Mmopi mo dilong tse a di dirileng.
Bosupi joo bo a bonala. Ga bo a fitlhega mo tlhagong mme bo “bonwa sentle.” Go tloga mo dilong tse dikgolo go ya go tse dinnye thata, popo e senola sentle e seng fela gore go na le Mmopi mme gape le gore o na le dinonofo tse molemo. A tsela e e matsetseleko e dilo tsa tlhago di dirilweng ka yone ga e re bontshe botlhale jwa Modimo? A magodimo a a tletseng dinaledi le makhubu a magolo a lewatle ga a bontshe maatla a gagwe? A mefuta e e farologaneng ya dijo tse di monate le bontle jwa go tlhaba ga letsatsi le go phirima ga lone ga di bontshe lorato lo a ratang batho ka lone?—Pesalema 104:24; Isaia 40:26.
Bosupi joo bo boammaaruri go le kana kang? Go bonala sentle gore batho ba ba sa bo boneng le ba ba ganang go dumela mo Modimong “ga ba na seipato.” Mokanoki mongwe o tshwantsha seno ka tsela eno: Akanya ka mokgweetsi yo o itlhokomolosang letshwao le le reng, “Tsela e felela fano—ya kwa molemeng.” Lepodise la pharakano le a mo emisa le bo le mo kwalela thekete. Mokgweetsi o leka go ngangisana gore ga a bona letshwao. Mme seipato sa gagwe ga se utlwale ka gonne letshwao le mo pepeneneng e bile ga a na bothata jwa matlho. Mo godimo ga moo, e re ka e le mokgweetsi, ke maikarabelo a gagwe go bona matshwao ao le go a tsaya tsia. Ka jalo, go ntse jalo le ka bosupi jo re bo bonang mo popong jwa gore Modimo o teng. “Letshwao” leo le mo pepeneneng. Rona dibopiwa tse di nang le tlhaloganyo, re kgona go le bona. Ga re na lebaka la go le itlhokomolosa.
Mmopi o tlogetse letshwao mo tirong ya diatla tsa gagwe
Eleruri, popo e senola go le gontsi ka Mmopi wa rona. Mme go na le buka nngwe e e buang go le gontsi ka ga gagwe—Baebele. Fa re e bala re ka bona karabo ya potso eno e e botlhokwa: Boikaelelo jwa Modimo ke eng ka lefatshe le ka batho ba ba nnang mo go lone? Go itse karabo ya potso eo go ka go thusa go atamalana le Modimo yo ‘dinonofo tse di sa bonaleng tsa gagwe di bonalang sentle’ mo lefatsheng.
Dikgaolo tsa Baebele tse di ka balwang ka August
^ ser. 5 Gape Baebele e bua ka “lefatshe” e re le na le molato wa boleo mme le tlhoka mmoloki, se se bontshang sentle gore ditemana tseo di bua ka batho e seng ka lefatshe.—Johane 1:29; 4:42; 12:47.


text:
Mele Wame Ke Wame
Lenaneo La Thibelo Kgokgontsho Yabana
5. Pina Ya Botlhano Lorato le Bonolo
Maikaelelo
Go ruta bana gore lorato lo pelonomi ebile gale kgokgontshe, le a kgathala e bile lo a
tshepafala.
O ka fitlhela ele gore bana ba tswa mo malapeng a a farologaneng, jalo go kgonega
gore kafa,ngwana yoo tswang mo, lapeng le go nang le kgokgontsho a lebang dilo ka
teng ,go pharologano le bana ba bangwe, ba batswang ko malapeng a go senang
kgokgontsho. Jalo go botlhokwa go buisana ka lorato.
Loka Buisana Ka Tsedi Latelang
▪ Bana ba tshwanatse go ratwa.
▪ Batshwanetse go tlamelwa, le go tlhokomelwa.
▪ Batshwanetse go ja sentle.
▪ Ba tshwanetse go apara diaparo tsedi phepa.
▪ Ba tshwanetse go nnale botsogo bobo itekanetseng ba legano.
▪ Moriri wa bone, o nne o kamilwe.
▪ Ba tshwanetse go reediwa le go thusiwa.
▪ Ba tshwanetse go itumedisiwa ga ba le kotlase mo moeng.
▪ Ba tshwanetse go nna le mongwe yo ba mo tshepang.
Ntlha ya botlhokwa: oka atolosa go baruta ka tse dingwe jaaka dilo tse di
baitumedisang, le tse di ba utlwisang botlhoko.
Mafoko A Ga Cynthie Gotswa Mo Setswhantshong Sa Motshikinyego
A re bue ka lorato,go botlhokwa thata go ratiwa, mme jalo batho ga ba supe lorato ka gogo lematsa, kana ka go dira sepe se sesa go itumediseng.Batho ba supa gore baa go rata ka go dira dilo tsedi tshwanang go go badisa dibuka, go tshameka le wena, go itumela le wena, go tsaa maeto le wena , kana go go ruta go tsamaisa baesekele. Lorato ke go kgathala le go neelana. Batsadi ba rona kana batlhokomedi ba rona, ba tlhomamisa gore rea tlhokomelesega. Ba refa dijo, ba goba meno a rona,gape ba tlhomamise gore re apere diaparo tsedi phepa. Ga re lwala ba re isa kokelong. Go botlhokwa gore re tlhokomelwe, gore retle re gole sentle,re itumetse ebile re itekanetse.
Lorato le Bonolo (Mafoko)
Lorato le bonolo, opela le rona,
otla lemoga gore go dilo tse dintsi
tse reka di dirang, go supa lorato
A ga o kake wa mpalela polelo kana ree go
tshameka bolo kana baesekele,
gore ke seka ka wa
Gona le dilo tse dintsi, tse re ka di dirang mmogo
Go ditsela tsedi dintsi,
tsere ka supang gore rea kgathala
Go na le nako tse dintsi,
tse reka bolelelanang gore rea ratana,
ga ona le nako ya goneelana ,reka neelana
Lorato le bonolo, le botho
Opela le nna, mme o tlaa lemoga gape gore go
monate go, kgaogana dilo ts,e le wena.
Mafoko A Ga Cynthie Gotswa Mo Setswhantshong Sa Motshikinyego
Ke solofela gore, o itumeletse go opela dipina tsotlhe le rona, le gore o tlaa gakologelwa dilo tsotlhe tse o di ithutileng, ka mmele wag ago oo kgethegileng.
Gakologelwa gore “NNYAA”!! Ga mongwe a leka go tshwara dikarolo tsa gago tsa bong, a bata gogo lematsa,kana batho ba batla gogo dira dilo tsedi sa go tseeng sentle.
Gakologelwa Molawana : “GA GO UTLWALA GOSE MOLEMO, O SEKA WA DIRA”!! gape gakologelwa go bolelela mongwe ga o lemadiwa kana o sa tshwarwe sentle ka tsela epe fela, bolela go fitlhela mongwe a reetsa.
Translations : Oageletse Bansan Keatholetswe (Ambassador for Botswana)
Written and Animated by: Chrissy Sykes © 2019


text:
BAEBELE E FETOLA MATSHELO A BATHO
Baebele e Nneile Dikarabo Tse di Kgotsofatsang
-
NGWAGA O A TSHOTSWENG KA ONE: 1987
-
NAGA E A TSHOLETSWENG KWA GO YONE: AZERBAIJAN
-
BOTSHELO JWA GAGWE JWA PELE: RRE WA MOMOSELEME LE MMÈ WA MOJUDA
TSELA E KE NENG KE TSHELA KA YONE PELE:
Ke tsholetswe kwa Baku, Azerbaijan, batsadi ba me ba na le bana ba babedi, nna ke wa bobedi. Rre e ne e le Momoseleme, mmè ene e le Mojuda. Batsadi ba me ba ne ba ratana e bile ba dirisana sentle le fa ditumelo tsa bone di farologane. Mama o ne a ema Papa nokeng fa a itima dijo ka paka ya Ramadan, Papa le ene o ne a ema Mama nokeng fa a keteka Tlolaganyo. Kwa lapeng re ne re na le Koran, Torah le Baebele.
Ke ne ke itsaya ke le Momoseleme. Le fa ke ne ke dumela gore Modimo o teng, ke ne ke ipotsa dilo tse dintsi. Ke ne ke ipotsa gore, ‘Goreng Modimo a ne a bopa batho, le gore goreng motho a tshwanetse go boga botshelo jotlhe fa tota a tla tlhokofadiwa ka bosakhutleng kwa diheleng?’ E re ka batho ba ne ba re dilo tsotlhe tse di diregang ke thato ya Modimo, ke ne ke ipotsa gore, ‘A Modimo ke ene a bakelang batho mathata a bo a itumelela go bona ba boga?’
Fa ke le dingwaga di le 12, ke ne ka simolola go rapela namaz, thapelo ya Bamoseleme e e rapelwang gatlhano ka letsatsi. Ka nako eo, Rre o ne a isa nna le nkgonne kwa sekolong sa Bajuda. Dingwe tsa dilo tse re neng re di rutiwa e ne e le meetlo ya Torah le puo ya Sehebera. Pele re simolola dithuto tsa letsatsi le letsatsi, re ne re tshwanetse go rapela go ya ka meetlo ya Bajuda. Mo mosong kwa lapeng ke ne ke rapela namaz, mme moragonyana mo letsatsing fa ke le kwa sekolong ke ne ke rapela thapelo ya Bajuda.
Ke ne ke batla dikarabo tse di kgotsofatsang tsa dipotso tsa me. Gangwe le gape ke ne ke botsa borabi jaana kwa sekolong: “Goreng Modimo a bopile batho? Modimo o leba jang rre yo e leng Momoseleme? Ke monna yo o siameng, ka jalo goreng gotwe o itshekologile? Goreng Modimo a mmopile?” Dikarabo di le mmalwa tse ke di boneng di ne di sa utlwale e bile di sa ntlhatswe pelo.
KAFA BAEBELE E FETOTSENG BOTSHELO JWA ME KA GONE:
Ka 2002, ke ne ka kgaotsa go dumela mo Modimong. Morago ga beke re fudugetse kwa Jeremane, rre o ne a itewa ke seterouku mme a idibala ka lobaka lo loleele. Ka dingwagangwaga ke ne ka rapelela gore lelapa la gaetsho le nne le botsogo jo bo molemo le gore lesirelediwe. Ke ne ke tlhomamisegile gore Mothatayotlhe o na le maatla a go laola botshelo le loso, ka jalo letsatsi le letsatsi ke ne ka rapelela gore rre a se ka a swa. Ke ne ka ipolelela jaana, ‘Modimo a ka se palelwe ke go naya mosetsana yo monnye se a se kopang go tswa pelong.’ Ke ne ke tlhomamisegile gore o tla araba thapelo ya me. Mme rre o ne a tlhokafala.
Ke ne ke swabisitswe ke gore Modimo ga a ka a nkaraba. Ke ne ka ipolelela gore ‘Gongwe ga ke rapele sentle kgotsa Modimo ga a yo.’ Ke ne ke utlwile botlhoko e bile ke sa tlhole ke kgona go rapela namaz. Ke ne ke sa tlhaloganye se madumedi a mangwe a neng a se ruta, ka jalo ka swetsa ka gore Modimo ga a yo.
Dikgwedi di le thataro moragonyana, re ne ra etelwa ke Basupi ba ga Jehofa. E re ka re ne re sa tseele Bokeresete kwa godimo, nna le nkgonne re ne re batla go ba bontsha ka bopelontle gore ba ne ba le phoso. Re ne ra ba botsa jaana: “Go tla jang gore Bakeresete ba obamele Jesu, sefapaano, Marea, le medingwana e mengwe fa tota seo se le kgatlhanong le Melao e e Lesome?” Basupi ba ne ba dirisa Baebele go re bontsha bosupi jo bo tlhatswang pelo jwa gore Bakeresete ba boammaaruri ga ba a tshwanela go obamela ditshwantsho le gore ba tshwanetse go rapela Modimo fela. Seo se ne sa nkgakgamatsa.
Go tswa foo re ne ra botsa jaana: “Go tweng ka Tharonngwe? Fa e le gore Jesu ke Modimo, go tlile jang gore a tle mo lefatsheng a bo a bolawe ke batho?” Le fano ba ne ba araba dipotso tsa rona ka Baebele ba bo ba re tlhalosetsa gore Jesu ga se Modimo e bile ga a lekane le Modimo. Ka jalo, Basupi ba ne ba tlhalosa gore seno ke sone se se dirang gore ba se ka ba dumela Tharonngwe. Ke ne ke akabetse ka bo ka ipolelela jaana, ‘Ruri ono ke mofuta o sele wa Bakeresete.’
Mme gone ke ne ke sa ntse ke batla go itse gore ke ka ntlha yang fa batho ba swa le gore ke ka ntlha yang fa Modimo a letla gore re boge. Basupi ba ne ba mpontsha buka ya Kitso e e Isang Botshelong Jo bo Sa Khutleng, * e e nang le dikgaolo tse di neng di araba dipotso tsa me. Ka bonako fela ba ne ba simolola go nthuta Baebele.
Mo thutong nngwe le nngwe, ke ne ke bona dikarabo tse di kgotsofatsang tse di theilweng mo Baebeleng. Ke ne ka simolola go itse gore leina la Modimo ke Jehofa. (Pesalema 83:18) Nonofo ya gagwe e kgolo ke lorato lo e seng lwa bopelotshetlha. (1 Johane 4:8) O bopile batho ka gonne a batla gore le bone ba tshele. Ke ne ka simolola go tlhaloganya gore le fa Modimo a letlelela tshiamololo, o e tlhoile e bile o tlile go e fedisa ka bosakhutleng. Ke ile ka ithuta gore go tsuologa ga ga Adame le Efa go baketse batho ditlamorago tse di utlwisang botlhoko. (Baroma 5:12) Dingwe tsa ditlamorago tseo ke go tlhokafala ga batho ba re ba ratang, jaaka rre. Le fa go ntse jalo, mo lefatsheng le lesha le le tlang, Modimo o tla tlosa masetlapelo ano gore ba ba tlhokafetseng ba tsosediwe mo go lone.—Ditiro 24:15.
Baebele e nneile dikarabo tse di kgotsofatsang. Ke ne ka simolola go dumela mo Modimong gape. Fa ke simolola go itse Basupi ba ga Jehofa botoka, ke ne ka lemoga gore ke bakaulengwe mo lefatsheng lotlhe. Ke ne ke kgatlhiwa ke kutlwano le lorato lwa bone. (Johane 13:34, 35) Se ke se ithutileng ka Jehofa se ne sa ntlhotlheletsa gore ke mo direle, ka jalo ka swetsa ka gore ke nne Mosupi wa ga Jehofa. Ke ile ka kolobediwa ka Ferikgong 8, 2005.
KAFA KE SOLEGETSWENG MOLEMO KA GONE:
Go bona kafa Baebele e tlhalosang dilo ka tsela e e utlwalang ka gone go ne ga tokafatsa botshelo jwa me. Dithuto tse di ka ikanngwang tse di mo Lefokong la Modimo di dira gore ke nne le kagiso ya mogopolo. Ke itumela tota e bile ke gomodiwa ke gore ke tla bona rre gape fa tsholofetso ya tsogo e e mo Lefokong la Modimo e diragadiwa.—Johane 5:28, 29.
Ke na le dingwaga di le thataro ke nyetswe ke monna yo o boifang Modimo e bong Jonathan. Re ithutile gore boammaaruri jo bo malebana le Modimo bo a utlwala e bile bo a tlhaloganyesega le gore ke letlotlo le le tlhwatlhwakgolo. Ke gone ka moo re itumelelang go bolelela ba bangwe se re se dumelang le tsholofelo ya rona. Gompieno ke a itse gore Basupi ba ga Jehofa ga se “mofuta o sele” wa Bakeresete mme ke Bakeresete ba boammaaruri.
^ ser. 15 E e gatisitsweng ke Basupi ba ga Jehofa, mme gone jaanong e sa tlhole e gatisiwa.


text:
A ke Tshwanetse go Rapela Baitshepi?
Karabo ya Baebele
Nnyaa. Baebele ya re re tshwanetse go rapela Modimo fela, ka leina la ga Jesu. Jesu o ne a raya barutwa ba gagwe a re: “Lona lo rapele lo re: Rraetsho yo o kwa magodimong, leina la gago a le itshepisiwe.” (Mathaio 6:9, Baebele ya Tswana Central) Ga a ka a laela barutwa ba gagwe gore ba rapele baitshepi, baengele kgotsa ope fela kwantle ga Modimo.
Gape Jesu o ne a raya balatedi ba gagwe a re: “Ke nna tsela le boammaaruri le botshelo. Ga go tle ope mo go Rara fa e se ka nna.” (Johane 14:6, Baebele e e Boitshepo) Ke Jesu fela yo Modimo a mo tlhomileng go nna mmueledi mo boemong jwa rona.—Bahebera 7:25.
Go tweng fa ke rapela Modimo ke bo ke rapela le baitshepi?
Modimo o ne a bua mafoko ano e le karolo ya Melao e e Lesome: “Nna, MORENA, Modimo wa gago, ke Modimo o o lefufa.” (Ekesodo 20:5, New American Bible) Modimo o “lefufa” ka tsela efe? Ntlha e e kwa tlase mo go New American Bible ya re “o batla boineelo jo bo feletseng.” Modimo o batla gore ditiro dipe fela tsa boineelo kgotsa tsa kobamelo—go akaretsa le thapelo—di newe ene fela.—Isaia 48:11.
Re kgopisa Modimo fa re rapela motho o sele tota le fa re rapela baitshepi kgotsa baengele. Fa moaposetoloi Johane a ne a leka go obamela moengele, moengele o ne a mo thiba, a mo raya a re: “Se dire jalo! Ke motlhanka jaaka wena le wa bomorwarraago ba ba nayang bosupi ka ga Jesu. Obamela Modimo.”—Tshenolo 19:10, NAB.


text:
Moleti wa matlotla
Modisa wa sope la mmagwe
La ga Seingwaeng a Lekanyana
Yo o theilweng gatwe, lebella
Ke mogolowe, ke Pilane a Pheto
Ke ngwana wa Makuka ka Matlakana
Molefi, feela motse matlakala
Banna ba tsamaye mo go phepa
O kate mesima o e hupelle
Le matlapa a thubjwe, a a re kgopa
A lala a re ribolosa menwana
Ge reya go tshela kwa kgosing
Ke seleleka dipiripitlwa
Dipholo tse di ditlhako ditona
Tse ditlhako di tlalang megopjwana
Di tlalang megopo ya batlhanka
Motlhanka a je a ba a sadise
Molefi ga a tlhabe pholo tse dikgolo
O tlhaba majong le tse di nemeru
O tlhaba tse di rweleng ka dimpa
Bannana ba tle ba je mehungwana
Re utlwile Mokgadi wa ga Serake a mmolella
A mmolella thata a re
Yo o pelo, ngwana ga Kgafela
O fa ka mabedi ngwana a Makuka
Ka la ntsogotlho o tshola bogobe
Ka tsogo la nja a tshola tlhomedi
O tsamaya a ba tlhomelle dinama
A lebe ba ba ntseng kwa kgakala
O bile o itlhaganella baeng
Baeng ke bona ba fiwang pele
Beng ba motse o bafa kwa morago
Batho ba boa letlala moreneng
Fa lekgotleng le legolo la kgosi
Ga baaka ba mfitlhela, Motshwane
O sa potile o ile ntlha ele
O sa etetse kwa Manamakgoteng
O etetse Maribe le Lobakeng
Wa bo a ile go kopa melao
Batla matimela, ngwana a Makuka
Matimela a batho o a gorose
O etse dikgomo o tswa go di batla
O ba fophole ka ditelekaraga
Ba bangwe o utlwala ka kwa Dikapa
O kwalle khomishinara ya Kapa
O re, re batliseng re batla batho
Ba bangwe ba bolelwa ka kwa Natale
Bana le Dikobe ngwana ga Nthite
Bontsi ba bona ba mo Johane
Ka fa Tlhabane go atile basadi
Basadi le bona o ba phuthe ba tle
Bangwe basadi ba tlogetse banna
Ba tlogetse banna ba ba batlile
Go sale gotwe ba ile dirakeng
Ba ile, le tsona ga ba di gorose
Ba romele Machechele a kgosing
Ba itse dikunyane tsa ditoropo
Banna ba paletse kwa Makgoeng
Ba tlogetse basadi ba ba batlile
Basadi le bana ba keta batsofe
Ba letsa borraabo-mogolwane
Ga baa pare, ba iphotlhere fela
Makau a paletse kwa Makgoeng
Gatwe ba nyala bo-seterepikopo
Banyala ka jeno ba tsoge ba tlhala
Ikhunele thari, ngwana a Makuka
O belege masiela a Bakgatla
O reye borrago ba e hunele
O ba belege ka thari ya namane
Ka thari ya namene, pelega-batho
O bo o rapele modimo wa gago
O rapele, yare e nese pula
O tlo o bone khutsana di ropola
Dumela, montsho, moimela-batho
Ngwana a mosadi wa Batlhako, Kgalemi
Kgalemi yo o tsetsweng le basetsana
O tsetswe le Dikolo le Marokeng
A tsalwa le Tshinangwe kwa maropeng
Motho yo o sa mmokeng ke mang?
Yo o sa mmokeng o tla jang?
Abe basadi a ba segele ngati
Ka gobo ba duduetsa Selalome
Banna ba kgatla ba shetla mashetla
Ba phura masufu a a ba abetse
Nna ke phamoletswe ke moeng leshetla
Ke motho ke sa mo itse kwa o go tswang
Bangwe ba rile o tswa kwa Bokalaka
Bamoitse ba rile ke Letamora
Ba mitsitse ka; ‘a o ntupa makaya’
Motlhanka wa gobo e se bosigo
Nkabo nkile ka mo kirikitsa
Ka mo ruthula ka thobane dinoka
Ka mo taila ka selelpe molala
Ra tloga ra pagamisanya dithaba
Yo o sena koto a fetoga tshwene
A ba a sala kwa godimo ga mabjwe
Dumela, mebila metseisa kgope
Kana mafetwa a basadi a ipela
A ntswe a duduetsa phetella
Ba re o tla tsoga a re nyadisa
A re biletsa nna kwa Makgoeng
Dumela, tlogolwana sa kwa Tlhakong
A batho ba ipswina ba-ana-tlou
Bo-RaLotia ba jele monate
Ba kile ba pepetletsa lebotlana
Ba re, Namane ya tau e bonwa ka eng?
Tau e bonwa ka go isa masori
A isitse ditlhogo gabomogolo
Ditlhogo o di isa a sa roletse
O isa ya kgomo e ntse e phela
Dinku o di isa di le thataro
Ga batlhwe ba aja batho ba Tloung
Ga batlhwe ba aja ba labile fela
Disetse di ba batlisa diphafana
Basadi le bona ba anega ngati
MmaKebitseng wa e anega le mogatsa-Sebowe
Ba re, MmaTshutsha o tlaa e sola
Ka moso ge re boa kwa masimong


text:
TSA KALAFI YA MORAGO GA PHETOGO YA GO KGAOGA GA MODIKOLOGO WA HLAPA GA BASADI (HRT)
HRT ke ditlhare tse di fiwago basadi sebakeng sa go emela di-hormone tsa oestrogen le progesterone ge ba le seemong sa lebakeng la ka morago ga go kgaoga ga modikologo wa go hlapa ga basadi. (menopause)
Ditlhare di fiwa ka morago ga dingwaga tse pedi goba tse tharo ka morago ga gore o kgaotse ka modikologo wa go hlapa ga basadi.
KE BO MANG BA DITLHOKAGO
-
Ge ona le dikai tsa go kgaotsa ga modikologo wa go hlapa ga basadi
-
Go thibela bolwetse jo bo sa lemotshegeng (osteoporosis)go basadi ba dingwaga tsa go feta 55
-
Dikai tsa go se itekanele ga ditho tsa bosadi
DIKAI DINGWE TSA HRT
-
Histori ya lethole la madi
-
Histori ya bolwetse jwa pelo
-
Go swa mhuma
-
History ya kankere ya mabele
-
Bolwetse jwa sebete
-
Kgatelelo ya madi e sa alafiwang
-
Go opelwa ke tlhogo gangwe le gangwe
MATHATA A TSA KALAFI YA HORMONE
-
Bolwetse jwa pelo
-
Go swa mhuma (stroke)
-
Lethole la madi
-
Kankere ya mabele
DIKAI TSA KALAFI YA HRT
-
Mabele a seemo se sa tlwaelegang
-
Go tswa madi fela ntle ga lebaka
-
Mala a go tlala mowa nako nngwe le nngwe
-
Pherego ya sebete(nausea)
TSELA YA GO FETOLA GOBA GO KAONAFATSA BOTSHELO
-
Go tlogela go goga motsoko
-
Go ja dijo tse phepa
-
Fokotsa go nwa bojalwa
-
Apara diaparo tse di sa tiisago mmele
-
Go dira phetogo ka go ikatisa go ka fokotsa go sa iketle, go hlobaela le go kaonafatsa maikutlo


text:
e ka fokotsa go tlhologelelwa gae ga baithuti ba dinaga di sele
Ngaka Shernice Soobramoney, mokaedi wa dipuisano le dinaga tse dingwe kwa YBB, o simolotse porojeke ya go tlhama buka ya diresipe tse di tswang mo baithuting ba dinaga di sele le baakatemibagolo ba morago ga gerata ya bongaka e le tsa dijo tsa dinagamagae tsa bone.
Buka ya boditšhabatšhaba
YA DIRESIPE
Seno ke se gantsi se diregang ka barutwana ba rona ba ba tswang kwa dinageng di sele ba ba sa kgoneng go ya gae ka ntlha ya go tswalwa ga melelwane ka ntlha ya leroborobo.
Ngaka Shernice Soobramoney, mokaedi wa puisano le dinaga di sele kwa YBB, o ne a swetsa ka gore a simolole porojeke ya buka ya diresipe go dira gore baithuti botlhe ba ba tswang kwa dinageng di sele ba ikutlwe ba amogelesegile le go ratwa ke ba bangwe.
O umaka fano gore leroborobo la Covid-19 le fetotse matshelo a bontsi jo bo seng kana ka sepe jwa batho mo lefatsheng lotlhe, go akaretsa le a baithuti.
Bothata jwa go sa kgone go kopana le baratiwa ba bone
E re ka melelwane e santse e tswetswe, bontsi jwa baithuti ba ba tswang kwa dinageng di sele ba ka tswa ba sa kgone go tswa ka ditoropo kgotsa ka dinaga tse ba ithutelang kwa go tsone. Gape ba ka nna ba nna le mathata a tlhaloganyo kgotsa a ditšhelete ka ntlha ya go bo ba sa kgone go kopana le baratiwa ba bone, kgotsa ka ntlha ya go bo baratiwa ba bone ba latlhegelwa ke ditiro mme ba sa kgone go ba thusa ka madi.
Dilo tseno tsotlhe di ka nna tsa dira gore baithuti ba ikutlwe ba le nosi mo lefatsheng la seeng.
“YBB e na le baithuti ba ba tswang kwa ditšhabeng di ka nna 66 mme re batla gore botlhe fela ba ikutlwe gore ke karolo ya YBB, go sa kgathalesege gore ba ka tswa ba jewa ke bodutu go le go kana kang,” Shernice o bolela jalo. Ke gone ka moo a ileng a simolola porojeke ya go tlhama buka ya boditšhabatšhaba ya diresipe ya baithuti e e nang le diresipi tsa dinaga tse baithuti ba tswang kwa go tsone.
Menu wa yone
Shernice o kopa gore a romelelwe diresipi di le tlhano tsa sengwe le sengwe sa ditlhopha tsa dijo tse di fa tlase fano, tse di akaretsang dinkgwe, dijonyana tsa pele go jewa, disopo, dijo tse di nonofileng, dino, dijeme, dijeli, merogo e e innweng mo botšarareng, di-dessert le dikuku.
O rotloetsa baithuti botlhe ba ba tswang kwa dinageng di sele le baakatemi-bagolo ba morago ga gerata ya bongaka go romela diresipe tsa bone go PC-internationalrecipe@nwu.ac.za.
“Maloko a badiri a kopiwa gore ka tsweetswee a rotloetse baithuti ba ba tswang kwa dinageng di sele mo mafapheng a bone gore ba romele diresipe tsa bone,” o oketsa jalo. Letlha la go tswalelwa ga tsone ke 31 Phukwi 2021.
Go bona tshedimosetso go ya pele ka go romelwa ga diresipe, e e jaaka gore go akarediwe tshedimosetso efe, baithuti ba ba tswang kwa dinageng di sele ba ka leba tsebe ya webo ya YBB ya baithuti ba ba tswang kwa dinageng di sele.
“Porojeke eno e tla bontsha baithuti ba dinaga di sele ba re nang le bone le go keteka bogone jwa bone mo YBB, mme re solofela gore lo tla rotloetsa baithuti ba lona gore ba tseye karolo mo maitemogelong a a kgatlhang ano. Tsweetswee ba boleleleng gore baithuti botlhe ba ba romelang diresipe ba tla romelelwa buka eno ya eleketeroniki,” Shernice o oketsa jalo.
Go apaya go amana le batho botlhe, mme dijo di ka kaiwa e le segoke se se gokaganyang batho botlhe. Go sa kgathalesege gore batho ke ba lotso lofe, ba ja mmogo gongwe le gongwe mo lefatsheng.
Monko wa sinamone, tatso ya phasta e e lobebe le go gaburega ga letlalo le le omeletseng la ditapole tse di besitsweng go ka dira gore o ikutlwe e kete o kwa gae kgotsa go ka go gopotsa dinako tsa fa o na le baratiwa ba gago.
“Porojeke eno e tla bontsha baithuti ba dinaga di sele ba re nang le bone le go keteka bogone jwa bone mo YBB.”
- Ngaka Shernice Soobramoney


text:
Nama
Nama ke sejo se se tswang mo di diphologolong. E jewa ke batho, Bogologolo go ne go tsumiwa go bolawa diphologolo gore ba kgone go ja nama ya tsone. E rile fa tlhabologo e tsena go be go simololwa go ruiwa ga dikoko, dinku, dikolobe le dikgomo gore ba kgone go di bolaya ba je nama motlhofo.[1]
Nama e nale menontshana le mafura a a seametse mmele, e bo e jewa ka dijo e le seshabo. E kgona go jewa e le tala(segwapa), mme ka nako e ntsi e jewa e apeilwe e bo e natifisiwa ka go farologana. Nama e e sa butswang e kgona go senyega fa e sa tsidifadiwa morago ga dioura.
Go jewa ga nama go farologane lefatshe ka bophara, go tswa fela gore o wa ngwao efe kgotsa lefatshe lefe. Bangwe go tswa mo ngwaong wa bone ba kgona go nna ba sa je nama, bangwe e le mabapi le botsogo jwa bone kgotsa ngwao.
Bona gape[fetola | Fetola Motswedi]
Metswedi[fetola | Fetola Motswedi]
- ↑ Lawrie, R.A.; Ledward, D A. (2006). Lawrie's meat science (7th ed.). Cambridge: Woodhead Publishing Limited. ISBN 978-1-84569-159-2.


text:
Loeto Lo lo Sa Tshwaneng le Lepe
Ngwaga le ngwaga, batho ba le diketekete ba etela dikago tsa ofisi ya lekala ya United States le ntlokgolo ya lefatshe lotlhe ya Basupi ba ga Jehofa kwa New York State. Mafelo ano a bidiwa Bethele, e leng leina la Sehebera le le kayang “Ntlo ya Modimo.” Baeti ba tla ba tswa kwa mafelong a a gaufi le a a kgakala go tla go bona gore dikgatiso di gatisiwa jang, gore tiro ya rona e rulagantswe jang le go etela ditsala tse di direlang teng. Moeti mongwe wa bosheng o ne a ikemiseditse go tsaya loeto lono.
Marcellus, Mosupi wa ga Jehofa yo o nnang kwa Anchorage, Alaska, U.S.A., o ne a itewa ke seterouku mo dingwageng tse di fetileng mme ka ntlha ya seno o kgona go bua mafoko a se kae fela. O tsamaya ka setulo sa maotwana e bile o tlhoka thuso ka ditiro tsa letsatsi le letsatsi. Marcellus o ne a na le keletso e kgolo ya go etela Bethele ntswa a na le dikgwetlho tseno. Bosheng jaana, o ne a kgona go etela Bethele fela jaaka a ne a eleditse.
Corey, tsala ya ga Marcellus yo o neng a mo thusa go rulaganya loeto loo, a re, “O ne a sa itlhoboge. O ne a letsa ka metlha a batla go itse gore dithulaganyo di tsamaya jang. E re ka mafoko a ga Marcellus a ne a felela fela mo go ‘Ee’ le ‘Nnyaa,’ ke ne ka tshwanelwa ke go mmotsa motseletsele wa dipotso fa a letsa.” Puisano ya bone e ne e le sengwe sa go nna jaana:
“A o batla ke tle koo?”
“Nnyaa.”
“A o batla ke leletse ngaka?”
“Nnyaa.”
“A seno se malebana le loeto lwa gago la go ya Bethele?”
“Ee.”
“Ke tla bo ke tshwanelwa ke go tlhalosa gore dithulaganyo tsa mosepele di tsamaya jang. Ke ne ke itumeletse go mmona a fitlhelela mokgele oo.”
Marcellus o ile a tshwanelwa ke go fenya dikgwetlho dingwe gore a kgone go tsaya loeto loo. E re ka a amogela madi a a seng kalo, o ile a boloka madi dingwaga tse pedi gore a kgone go tsaya mosepele wa dikilometara di le 5 400 go ya New York. E re ka a na le mathata a botsogo, o ile a tshwanelwa ke go tsamaya le mongwe yo o ka mo thusang. Sa bofelo, o ne a tlhoka tetla ya ngaka, e a neng a e newa malatsi a se kae pele ga nako e a neng a tshwanetse go tsamaya ka yone.
Fa Marcellus a goroga kwa New York, o ile a tsamaisiwa mo dikagong tsa Brooklyn, Patterson le Wallkill. O ile a bona metšhini e megolo e e gatisang dibuka le Dibaebele mme o ile a ithuta go le gontsi kafa tiro ya rona e rulagantsweng ka gone. Gape o ile a bona lefelo la dipontsho le le bidiwang “Baebele le Leina la Modimo” le la “Batho ba ba Bidiwang ka Leina la ga Jehofa.” O ile a dira ditsala tse dintsi fa a ntse a tsamaisiwa. Ruri loeto lono lo ne lo sa tshwane le lepe!
Ba le bantsi ba tlhaelwa ke mafoko fa ba bua ka go etela kwa Bethele. Fa Marcellus a ne a bodiwa gore a matsapa a a a tsereng a mo solegetse molemo, o ile a araba fela ka tsela e a kgonang ka yone: “Ee. Ee. Ee!”
Go etela Bethele go ka kgothatsa wena le ba lelapa la gago fela jaaka Marcellus. Botlhe ba ba eletsang go etela nngwe ya diofisi tsa rona tsa makala mo lefatsheng lotlhe ba a amogelwa. Goreng o sa re etele?


text:
This item is non-discoverable
Buka ya Merapelo ya Pontsheng
No Thumbnail Available
Date
1966
Authors
William Clowes and Sons Limited
Journal Title
Journal ISSN
Volume Title
Publisher
William Clowes and Sons Limited
Abstract
Mekgwa ya Tirelo e e mo Bukeng e, e beilwe ke Sinoto ya tikologo ya Kereke ya Tikologo ya Afrika-Borwa e le boitseelo le phokotso le koketso ya Buka ya Merapelo yo Pontsheng (1662) kafa e batlwang ka gone ke maemo a tikologo, mme ele gore e utlwana le mowa le thuto ya Bukeng e. Di tshwanetse go tsewa jaaka kananyo ya Ditirelo tse di mo Bukeng ya Merapelo ya Pontsbeng, mme mo Tire- long nngwe e e tlhaogileng mokgwa wa thulaganyo e e mo bukeng nngwe ya tse o dirisiwe otlhe fela. Mo tirisong ya Buka e, diphetogo tse di tshwanetseng di tla dirwa mo mekokotlelong e e tebaganong le Puso mo ’daeosising tse di kwantle kgotsa tse di mebama mengwe e e kwantle ga Repbubliki ya Afrika-Borwa
Description
Keywords
Biblical story
Citation
1966,Buka ya Merapelo ya Pontsheng,William Clowes and Sons Limited,Cape Town.


text:
Ke rona ba
badiri ba leruri le bone ba ka nna maloko a Kokoano ya Semmuso ya Yunibesiti
Nna leloko la Kokoano ya Semmuso ka go latela linki eno:
http://nwu.ac.za/content/about-us-convocation
Kokoano ya Semmuso e dirwa ke lekgotla la semolao le le emelang baithuti ba nako e e fetileng le maloko a badiri ba leruri ba Lekgotla. Maloko a le mane a Kokoano ya Semmuso a direla mo Lekgotleng la Yunibesiti.
Ntsha tshwaelo ya gago ka ga bolaodi jwa setheo sa thuto se o kileng wa bo o tsena kwa go sone ka R50 fela.
YBB
Ikgolaganye le Nicolize.vanDerWalt@nwu.ac.za go botsa dipotso.
Tobetsa mo talameng e go buisa go feta.
Ke rona ba
badiri ba leruri le bone ba ka nna maloko a Kokoano ya Semmuso ya Yunibesiti
A o ne o itse gore maloko a Kokoano ya Semmuso ya YBB a dirilwe ka baithuti ba nako e e fetileng ba YBB LE maloko otlhe a gone jaanong a maloko a leruri a yunibesiti?
Ka mafoko a mangwe, fa o le leloko la leruri o ka kgona go nna leloko la Kokoano ya Semmuso ya Yunibesiti, le fa o se moithuti wa nako e e fetileng wa YBB.
Mo godimo ga moo, jaaka leloko la Kokoano ya Semmuso ya Yunibesiti o na le tshwanelo ya go tlhophiwa gore o emele Kokoano ya Semmuso ya Yunibesiti mo Lekgotleng la YBB. Gape o ka tlhopha maloko a mangwe a Kokoano ya Semmuso ya Yunibesiti le go a boutela.
Go motlhofo tota go nna leloko la Kokoano ya Semmuso ya Yunibesiti: tlatsa fela foromo ya go dira kopo ya go nna leloko o bo o duela tuediso ya go nna leloko ya ka gangwe fela, le madi a R50 ya tlhopho, jaaka e tlhalosiwa mo foromong ya go dira kopo.
Boikaelelo jwa Kokoano ya Semmuso ya Yunibesiti ke go bona gore dilo mo yunibesiting di tsamaya sentle ka go sireletsa leina la yone, ngwao le dikgatlhegelo tsa yone le go tlisa kutlwano fa gare ga maloko a Kokoano ya Semmuso ya Yunibesiti le yunibesiti ka boyone.
Tlang bagaetsho, nnang maloko a Kokoano ya Semmuso ya Yunibesiti mme re utlwe mo go wena go tswa mo Lekgotleng la YBB.
X
-TSHEDIMOSETSO
eish! e tlhagisiwa le go gatisiwa ka Seesimane, Setswana le ka Seaforikanse ke Lefapha la Ditlhaeletsano ka tsa Kgwebo la YBB.
Setlhopha sa botseleganyi: Badiri ba Lefapha la YBB la Ditlhaeletsano ka tsa Kgwebo
Mokgabiso le boalo: Karen Viljoen
Go tsaya dinepe: Badiri-ka-rona ba YBB le batlamela ka ditirelo ba rona
Fa o na le dipotso go ya pele/fa o batla go kwala sengwe: Nelia Engelbrecht - mogala 018 299 4937, nelia.engelbrecht@nwu.ac.za


text:
BASHA BA BOTSA JAANA
A go Siame go Dira Maikano a Gore ga o Kitla o Tlhakanela Dikobo Pele ga Lenyalo?
Maikano a go sa tlhakanele dikobo pele ga lenyalo ke eng?
Maikano a go sa tlhakanele dikobo ke fa motho a ikana ka go kwala kgotsa go bua gore ga a kitla a tlhakanela dikobo go fitlha a tsena mo lenyalong.
Maikano ano a ne a tuma thata ka bo1990 fa Kereke ya Baptist ya kwa United States e ne e tlhama moano o o reng “Lorato lwa Mmatota lo a Leta” (“True Love Waits”)—thulaganyo e mo go yone ba dirisang melao ya Baebele le kgatelelo e e siameng ya dithaka go kgothaletsa basha gore ba gane go tlhakanela dikobo pele ga lenyalo.
Thulaganyo e e tshwanang le eo e ne ya simologa moragonyana, mme e ne e na le tiragalo e mo go yone batho ba ba dirang maikano ao ba neng ba newa dipalamonwana tsa selefera go bontsha (le go ba gopotsa) maikano a bone a gore ga ba kitla ba tlhakanela dikobo pele ga lenyalo.
A maikano ano a a thusa?
Karabo e ikaegile ka gore o botsa mang.
Go ya ka babatlisisi bangwe e bong Christine C. Kim le Robert Rector ba re “dipatlisiso tse di ileng tsa dirwa di fitlhetse gore fa basha ba dira maikano a go sa tlhakanele dikobo pele ga lenyalo, seo se dira gore palo ya basha ba ba tlhakanelang dikobo e ye kwa tlase kgotsa se dira gore ba lete go fitlha nako e e siameng.”
Go ya ka patlisiso e e phasaladitsweng ke Setheo sa Guttmacher, dipatlisiso di bontsha gore “basha ba ba dirang maikano a go sa tlhakanele dikobo pele ga lenyalo ba ka nna ba feleletsa ba tlhakanetse dikobo fela jaaka ba ba sa dirang maikano ao.”
Goreng dipatlisiso tseno di sa tshwane?
Babatlisisi bangwe ba tsaya batho ba ba dirang maikano ano ba bo ba ba bapisa le ba ba sa a direng mme gone ba dumela dilo tse di sa tshwaneng fa go tla mo kgannyeng ya thobalano.
Babatlisisi ba bangwe ba bapisa batho ba ba dirang maikano ano le ba ba sa a direng mme gone ba dumela dilo tse di tshwanang fa go tla mo kgannyeng ya thobalano.
Patlisiso eno ya bobedi e senotse eng? Dr. Janet Rosenbaum yo e leng mankge mo dilong tse di amanang le botsogo jwa basha a re morago ga dingwaga di le tlhano, “batho ba ba dirang maikano a go se tlhakanele dikobo pele ga lenyalo le ba ba sa a direng ba feleletsa ba itshwara ka tsela e tshwanang fa go tla mo kgannyeng ya thobalano.”
Tsela e e botoka ya go dira dilo
Batho ba ba dirang maikano ano ba dira sentle. Mme bothata jwa bone ke gore ga ba ipeele mekgele e e ba thusang gore ba tswelele ba diragatsa maikano a bone. Dr. Rosenbaum a re bontsi jwa batho ba ba ikanang gore ga ba na go tlhakanela dikobo pele ga lenyalo “ga ba dire jalo go tswa pelong. Go sa tlhakanele dikobo pele ga lenyalo e tshwanetse go nna selo se se tswang mo mothong ka boene e seng a go dira ka gonne a latela thulaganyo nngwe.”
Baebele ga e kgothaletse batho gore ba kwale maikano ano kgotsa go a bua ka molomo, go na le moo ya re ba dirise ‘bokgoni jwa bone jwa go lemoga gore bo farologanye se se siameng le se se sa siamang.’ (Bahebera 5:14) Sa botlhokwa le go feta, go sa tlhakanele dikobo pele ga lenyalo ga se selo se motho a se dirang ka gonne a tila go tsenwa ke malwetse kgotsa go ima; ke tsela e motho a bontshang ka yone gore o tlotla Mosimolodi wa lenyalo.—Mathaio 5:19; 19:4-6.
Melao e e mo Baebeleng e diretswe go re thusa. (Isaia 48:17) Tota e bile, batho botlhe, go sa kgathalesege dingwaga tsa bone, ba ka kgona go ikobela taelo ya Modimo ya gore ba ‘tshabe kgokafalo.’ (1 Bakorintha 6:18) Fa ba setse ba le mo lenyalong, ba tla kgona go itumelela tlhakanelodikobo ka botlalo, ntle le go ikwatlhaya kgotsa go tshwenyega mo maikutlong go gantsi go diregang fa batho ba tlhakanela dikobo pele ga lenyalo.


text:
Etsa Tumelo ya Bone—Banna le Basadi ba mo Baebeleng
Go Simologa ka Popo go Fitlha ka Morwalela
Abele—“Le Mororo a Sule, o sa Ntse a Bua”
Re ka ithuta eng ka Abele le ka tumelo ya gagwe le fa gone go buiwa go se kae fela ka ene mo Baebeleng?
Enoke ‘O ne A Itumedisa Modimo Sentle’
Fa e le gore o na le lelapa kgotsa o fitlhela go le thata go emela se se siameng, o ka ithuta mo sekaong sa ga Enoke.
Noa—“O ne A Tsamaya le Modimo wa Boammaaruri”
Noa le mosadi wa gagwe ba ne ba lebana le dikgwetlho dife fa ba godisa bana ba bone? Ba ne ba bontsha tumelo jang ka go aga araka?
Noa O ne A Bolokwa a “Babalesegile le ba Bangwe ba le Supa”
Noa le ba lelapa la gagwe ba ne ba falola dinako tse di boima jang?
Go Simologa ka Morwalela go Fitlha Baiseraele ba Gololwa
Aborahame—“Rre wa Botlhe ba ba Nang le Tumelo”
Aborahame o ne a bontsha jang tumelo? Ke ditsela dife tse o ka ratang go etsa tumelo ya ga Aborahame ka tsone?
“O Mosadi yo Montle”
Fa ba le kwa Egepeto, dikgosana tsa ga Faro di bona tsela e Sara a leng montle ka yone. Se se diregang morago ga moo se ka go gakgamatsa.
Sara—‘Mmê wa Dikgosi’
Goreng leina la ga Sara le ne le mo tshwanela?
Rebeka—“Ke Iketleeleditse go Tsamaya”
Mo godimo ga go nna le tumelo, Rebeka o ne a na le dinonofo tse dingwe tse di tlhomologileng.
“Tsweetswee Reetsang Toro Eno”
Batho ba ba mo malapeng a lenyalo la bobedi ba ka ithuta thuto ya botlhokwa mo maemong a a thata a lelapa la gaabo Josefa.
“Ke ka Dira Jang Bosula jo Bogolo Jono?”
Josefa o ne a gana jang maiteko a mosadi wa ga Potifaro a go leka go mo raela gore a robale le ene?
“A Diphuthololo ga se Tsa Modimo?”
Josefa o thusitswe ke eng go phutholola toro ya motsholasenwelo, mmesi wa senkgwe le Faro wa kwa Egepeto? Go tlile jang gore Josefa a tswe mo kgolegelong a tsene mo ntlong ya segosi?
“A ke Mo Boemong Jwa Modimo?”
A lelapa la gago le kgaogantswe ke lefufa, tsietso kgotsa letlhoo? Fa go le jalo, polelo ya Baebele ya ga Josefa e ka go thusa.
Fa Baiseraele ba Sena go Gololwa go Fitlha ba Nna le Kgosi
Rahabe o ne “A Bolelwa a Siame ka Ditiro”
Kgang ya ga Rahabe e bontsha jang gore ga go ope wa rona yo a seng botlhokwa mo go Jehofa? Re ka ithuta eng ka tumelo ya gagwe?
“Ke Ema Jaaka Mmè mo Iseraele”
Pego ya Baebele e e malebana le Debora, Barake le masole a Baiseraele e re ruta eng ka tumelo le bopelokgale?
Ruthe—“Kwa o Yang Gone ke Tla ya Gone”
Ke eng fa Ruthe a ne a iketleeleditse go tlogela lelapa la gaabo le naga ya gaabo? O ne a bontsha dinonofo dife tse di neng tsa dira gore Jehofa a mo tseele kwa godimo?
Ruthe—“Mosadi yo o Molemo Thata”
Ke eng fa lenyalo la ga Ruthe le Boase le tlhomologile? Re ka ithuta eng ka lelapa mo go Ruthe le Naomi?
Hana—O ne A Rapela Modimo go Tswa Pelong
Tumelo ya ga Hana mo go Jehofa e mo thusitse go lepalepana le boemo jo bo neng bo lebega bo ka se kgonege.
Samuele—O ne “A Tswelela a Gola fa Pele ga ga Jehofa”
Ke eng se se neng se sa tlwaelega ka Samuele fa a ntse a gola? Ke eng se se neng sa thusa tumelo ya gagwe gore e gole fa a ne a le kwa motlaaganeng?
Samuele—O ne A Itshoka Le fa A Lebane le Maemo a a Kgobang Marapo
Rotlhe re lebana le mathata le go kgobega marapo mo go lekang tumelo ya rona. Boitshoko jwa ga Samuele bo ka re ruta eng?
Kgosi ya Ntlha ya Iseraele go Fitlha ka Nako ya fa Jesu a Tsholwa
Jonathane—“Ga go Na se Se ka Kgoreletsang Jehofa”
Jonathane le motsholadibetsa wa gagwe ba ile ba tlhasela mophato wa masole a Bafilisitia mme go ile ga direga sengwe se re kitlang re se lebala.
Dafide—“Tlhabano Ke ya Ga Jehofa”
Ke eng se se thusitseng Dafide go fenya Goliathe? Re ka ithuta eng mo go Dafide?
Dafide le Jonathane—“E ne E le Ditsala Tsa Nnete”
Go tlile jang gore batho ba babedi ba maemo a a sa tshwaneng e bile ba sa lekane ka dingwaga ba nne ditsala tse dikgolo jaana? Go ithuta ka bone go ka go thusa jang gore o tlhophe ditsala tse di siameng?
Abigaile—O ne A Dira Tshwetso e e Botlhale
Re ka ithuta eng mo lenyalong la ga Abigaile le le nang le mathata?
Elija—O ne A Femela Kobamelo ya Boammaaruri
Re ka etsa jang Elija fa re bua le batho ba ba ganetsang se Baebele e se rutang?
Elija—O ne A Nna a Disitse Mme a Leta
Moporofeti Elija o ile a bontsha jang gore o ikanya thapelo fa a ntse a letile Jehofa gore a diragatse tsholofetso ya gagwe?
Elija—O ne A Gomodiwa ke Modimo wa Gagwe
Ke ditiragalo dife tse di neng tsa dira gore Elija a ngomoge pelo, mo a neng a bo a kopa gore a swe?
Elija O ne A Itshoka Fa a ne A Direlwa Tshiamololo
A o kile wa direlwa tshiamololo? A o eletsa go bona Modimo a baakanya dilo? Ela tlhoko kafa o ka etsang Elija yo o ikanyegang ka teng.
Elija o Itshokile go Fitlha Kwa Bofelong
Sekao sa ga Elija se re ruta gore re nne le tumelo e e tla re thusang go itshoka fa go le thata.
Jona—O ne A Ithuta mo Diphosong Tsa Gagwe
A o kile wa tlelwa ke poifo jaaka Jona fa o newa kabelo? Pego ya gagwe e re ruta dithuto tsa botlhokwa ka bopelotelele le bopelotlhomogi jwa ga Jehofa.
Jona—O ne A Ithuta go Nna Kutlwelobotlhoko
Pego ya ga Jona e ka re thusa jang gore re itshekatsheke ka kelotlhoko?
Esethere—O ne A Femela Batho ba Modimo
Go intsha setlhabelo ka lorato jaaka Esethere go tlhoka tumelo le bopelokgale.
Esethere—O ne A le Botlhale, a le Pelokgale e Bile a Akanyetsa ba Bangwe
Esethere o ne a bontsha jang go akanyetsa Jehofa le batho ba gagwe?
Fa Jesu a Tsholwa go Fitlha ka Nako ya fa Baaposetoloi ba Swa
Marea—“Bona! Lelata la ga Jehofa!”
Tsela e Marea a neng a araba moengele Gabariele ka yone e ne e senola eng ka tumelo ya gagwe? O ne a bontsha dinonofo dife tse dingwe tse di molemo?
Marea—O ne A Dira “Ditshwetso mo Pelong ya Gagwe”
Dilo tse di diragaletseng Marea kwa Bethelehema di ne tsa nonotsha tumelo ya gagwe mo ditsholofetsong tsa ga Jehofa.
Maria o Falotse Tšhaka
Sekai sa ga Maria, mmaagwe Jesu, se ka go thusa fa o lebane le “tšhaka e telele” ya khutsafalo.
Josefa—O ne A ba Sireletsa, a ba Tlamela A bo A Itshoka
Josefa o ne a sireletsa lelapa la gagwe ka ditsela dife? Ke eng fa a ne a isa Marea le Jesu kwa Egepeto?
Maratha—“Ke Dumetse”
Maratha o ne a bontsha jang tumelo e e tlhomologileng tota le fa a ne a le mo khutsafalong?
Petere—O ne A Lwantsha Poifo le Dipelaelo
Dipelaelo di ka nna maatla e bile di ka senya. Mme Petere o ne a fenya poifo le dipelaelo tse a neng a na le tsone malebana le go latela Jesu.
Petere—O ne A Ikanyega Le fa A Lebane le Diteko
Tumelo le boikanyegi jwa ga Petere di ne tsa mo thusa jang go amogela kgalemelo ya ga Jesu?
Petere—O ne A Ithuta go Itshwarela mo go Mong wa Gagwe
Jesu o ne a ruta Petere eng ka go itshwarela? Jesu o ne a bontsha jang gore o itshwaretse Petere?
“Ngwanake yo o Rategang Le yo O Ikanyegang mo Moreneng”
Ke eng se se thusitseng Timotheo go fenya ditlhong le go nna molebedi yo o molemo wa Mokeresete?


text:
Kanoko ya morero wa bolwantshaaparteite mo pokong ya magareng le ya segompieno ya Setswana
Date2019
Author
Mangwekea, Karabo Answer
MetadataShow full item record
Abstract
Maitlhomomagolo a patlisiso eno ke go tlhotlhomisa le go kanoka tlhagelelo le tlhagiso ya morero wa Maitelo, bogolosegolo wa Bolwantsha-Aparteite mo pokong ya magareng le ya segompieno ya Setswana, ka go dirisa maboko a a tlhophilweng mme a tlhamilwe pelenyana ga 1948 (ka tshimologo ya Aparteite) le moragonyana ga 1994 (ka phediso ya Aparteite). Puso ya Aparteite ya Aforika Borwa e itsege ka go sotla bantsho mme ya ba pateletsa go e lwantsha ka mekgwa e e farologaneng, jaaka tiriso ya Botlhami jwa Maitelo le Boamegi. Go megopolo ya gore Botlhami jwa Maitelo le Boamegi jo bo lwantshang Aparteite ga bo yo mo dikwalong tsa dipuo tsa bantsho jaaka Setswana, le go nagana gore Batswana ga ba tsibogele mathata a seloago-sepolotiki. Patlisiso eno, e leka go tlhotlhomisa bonnete jwa megopolo eo bogolosegolo mabapi le poko ya Setswana, go bontsha fa e fosagetse, go paka fa poko ya Setswana le yona e tsibogetse mathata a seloago-sepolotiki a Aforika Borwa, go supa fa go nnile le mabaka a a rotloeditseng megopolo e e fosagetseng e, jaaka bogoma jwa Seesimane, nyefolo le tlhokomologo ya dipuo tsa bantsho, melao ya kgatelelo ya Aparteite e e neng e diragadiwa ka makgotla a dikiletso, mafapha a thuto le diboto tsa puo. Patlisiso e dirisa molebo wa Botswa-bokoloniale go tlhatlhoba merero le diteng tsa maboko, le wa Bolepopego jwa SeraMaitlhomomagolo a patlisiso eno ke go tlhotlhomisa le go kanoka tlhagelelo le tlhagiso ya morero wa Maitelo, bogolosegolo wa Bolwantsha-Aparteite mo pokong ya magareng le ya segompieno ya Setswana, ka go dirisa maboko a a tlhophilweng mme a tlhamilwe pelenyana ga 1948 (ka tshimologo ya Aparteite) le moragonyana ga 1994 (ka phediso ya Aparteite). Puso ya Aparteite ya Aforika Borwa e itsege ka go sotla bantsho mme ya ba pateletsa go e lwantsha ka mekgwa e e farologaneng, jaaka tiriso ya Botlhami jwa Maitelo le Boamegi. Go megopolo ya gore Botlhami jwa Maitelo le Boamegi jo bo lwantshang Aparteite ga bo yo mo dikwalong tsa dipuo tsa bantsho jaaka Setswana, le go nagana gore Batswana ga ba tsibogele mathata a seloago-sepolotiki. Patlisiso eno, e leka go tlhotlhomisa bonnete jwa megopolo eo bogolosegolo mabapi le poko ya Setswana, go bontsha fa e fosagetse, go paka fa poko ya Setswana le yona e tsibogetse mathata a seloago-sepolotiki a Aforika Borwa, go supa fa go nnile le mabaka a a rotloeditseng megopolo e e fosagetseng e, jaaka bogoma jwa Seesimane, nyefolo le tlhokomologo ya dipuo tsa bantsho, melao ya kgatelelo ya Aparteite e e neng e diragadiwa ka makgotla a dikiletso, mafapha a thuto le diboto tsa puo. Patlisiso e dirisa molebo wa Botswa-bokoloniale go tlhatlhoba merero le diteng tsa maboko, le wa Bolepopego jwa Serašia go tlhatlhoba tiriso ya malepa a puo le popego mo mabokong a Bolwantsha-Aparteite.ia go tlhatlhoba tiriso ya malepa a puo le popego mo mabokong a Bolwantsha-Aparteite.
Collections
- Humanities [2460]